Πρόταση ΚΟΙΝΗ ΡΥΘΜΙΣΗ σχετικά με την υγειονομική ασφάλιση των υπαλλήλων των Ευρωπαϊκών Κοινοτήτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πρώτο μέρος Γενικές διατάξεις

Τίτλος I - Αντικείμενο

Στο πρώτο άρθρο, που αφορά το αντικείμενο, προστίθεται μια φράση που αναφέρεται στις γενικές εκτελεστικές διατάξεις οι οποίες αποτελούν αντικείμενο ειδικής διαδικασίας έγκρισης σύμφωνα με το νέο άρθρο 72 παράγραφος 1 τρίτο εδάφιο του κανονισμού υπηρεσιακής κατάστασης. Εξάλλου, η προσθήκη αυτή συνάδει με τη γνώμη αριθ. 11/2001 της διαχειριστικής επιτροπής του κοινού συστήματος υγειονομικής ασφάλισης.

Τίτλος II - Οι ασφαλισμένοι

Στον τίτλο αυτό εντάσσονται οι διατάξεις που περιέχονταν προηγουμένως στα άρθρα 2, 3 και 4 της σημερινής ρύθμισης.

Σκοπός αυτής της νέας παρουσίασης είναι:

* να κάνει τις διατάξεις σαφέστερες και διαφανέστερες,

* να συμπληρώσει τα κενά του σημερινού κειμένου, το οποίο δεν είναι πλήρες σε ορισμένα σημεία,

* να ενσωματώσει τις νέες διατάξεις που προβλέπονται από το νέο κανονισμό υπηρεσιακής κατάστασης.

Κεφάλαιο 1 - Κοινές διατάξεις

Άρθρο 2 - Η ιδιότητα του ασφαλισμένου

* Προστίθενται, στην παράγραφο 1, οι συμβασιούχοι υπάλληλοι (άρθρο 72 παράγραφος 1 του κανονισμού υπηρεσιακής κατάστασης, άρθρο 93 του ΚΛΠ).

* Προστίθενται, στην παράγραφο 2, ο διαμεσολαβητής της Ευρωπαϊκής Ένωσης, ο ευρωπαίος επόπτης προστασίας δεδομένων και ο αναπληρωτής του.

* Όσον αφορά τα μέλη των οργάνων, γίνεται ρητή αναφορά στις διατάξεις του καθεστώτος αποδοχών τους δεδομένου ότι ορισμένες διατάξεις είναι διαφορετικές από εκείνες που ισχύουν για τους μόνιμους και τους έκτακτους ή συμβασιούχους υπαλλήλους δυνάμει του νέου κανονισμού υπηρεσιακής κατάστασης. Το ίδιο ισχύει και για τον επιζώντα σύζυγο ή τον επιζώντα αναγνωρισμένο σύντροφο του μέλους ενός οργάνου.

* Προστίθενται, στην παράγραφο 3 δεύτερη περίπτωση, οι πρώην συμβασιούχοι υπάλληλοι που δικαιούνται σύνταξης λόγω συμπλήρωσης χρόνου εργασίας, υπό τον όρο ότι θα έχουν απασχοληθεί κατά τη διάρκεια χρονικού διαστήματος μεγαλύτερου των τριών ετών με την ιδιότητα του συμβασιούχου υπαλλήλου.

* Προστίθενται, στην παράγραφο 3 τέταρτη και πέμπτη περίπτωση, τα πρόσωπα τα οποία έχουν οριστικά παύσει να ασκούν τα καθήκοντά τους δυνάμει των κανονισμών εθελουσίας εξόδου 2688/95, 2689/95 και 1746/02.

* Προστίθεται η νέα προϋπόθεση που καθορίζεται στο άρθρο 72 παράγραφος 2α του νέου κανονισμού υπηρεσιακής κατάστασης, ήτοι η μη άσκηση προσοδοφόρας επαγγελματικής δραστηριότητας για τους δικαιούχους πρόωρης ή αναβαλλόμενης σύνταξης αρχαιότητας και για τα άτομα τα οποία βρίσκονται σε άδεια για προσωπικούς λόγους (άρθρο 40 παράγραφος 3 του κανονισμού υπηρεσιακής κατάστασης και άρθρα 17 και 88 του ΚΛΠ).

Άρθρο 3 - Εισφορά

* Προστίθεται, στην παράγραφο 1, η αποζημίωση που προβλέπεται στον κανονισμό 1746/02 ως βάση υπολογισμού της εισφοράς στο Σύστημα.

* Προστίθενται, στην παράγραφο 2, οι διατάξεις που ισχύουν σε περίπτωση γονικής ή οικογενειακής άδειας (άρθρο 42α δεύτερο εδάφιο και 42β του κανονισμού υπηρεσιακής κατάστασης, άρθρα 16 και 88 του ΚΛΠ).

Άρθρο 4 - Υποχρεωτική ασφάλιση σε ένα άλλο σύστημα υγειονομικής ασφάλισης

Προστίθενται οι συμβασιούχοι υπάλληλοι.

Κεφάλαιο 2 - Ειδικές διατάξεις που εφαρμόζονται για τους μόνιμους δημόσιους υπαλλήλους

Στο κεφάλαιο αυτό περιλαμβάνονται όλες οι ειδικές διατάξεις που αφορούν αποκλειστικά τους μόνιμους δημόσιους υπαλλήλους στις ακόλουθες καταστάσεις:

* Απόσπαση χωρίς αποδοχές (άρθρο 5).

* Διαθεσιμότητα και απομάκρυνση από τη θέση απασχόλησης δυνάμει των άρθρων 41 και 50 του κανονισμού υπηρεσιακής κατάστασης (άρθρο 6).

* Οριστική παύση της άσκησης των καθηκόντων (άρθρο 7).

* Απώλεια αποδοχών σε περίπτωση αντικανονικής απουσίας ή πειθαρχικού μέτρου (άρθρο 8).

* Απόλυση για επαγγελματική ανεπάρκεια σύμφωνα με το άρθρο 51 του κανονισμού υπηρεσιακής κατάστασης (άρθρο 9).

Κεφάλαιο 3 - Ειδικές διατάξεις που εφαρμόζονται για τους έκτακτους δημόσιους υπαλλήλους και για τους συμβασιούχους υπαλλήλους

Στο κεφάλαιο αυτό περιλαμβάνονται όλες οι ειδικές διατάξεις που αφορούν αποκλειστικά τους έκτακτους δημόσιους υπαλλήλους και τους συμβασιούχους υπαλλήλους στις ακόλουθες καταστάσεις:

* Παραίτηση και λήξη σύμβασης δυνάμει των άρθρων 18 και 93 του ΚΛΠ (άρθρο 10).

* Ανεργία δυνάμει των άρθρων 28α και 94 του ΚΛΠ (άρθρο 11).

Τίτλος III - Οι έμμεσα ασφαλισμένοι

Κεφάλαιο 1- Ο/η σύζυγος και ο/η αναγνωρισμένος/-η σύντροφος

Άρθρο 12 - Οι ασφαλισμένοι

Προστίθενται οι αναγνωρισμένοι σύντροφοι του ασφαλισμένου υπό τους όρους που προβλέπονται στον κανονισμό υπηρεσιακής κατάστασης [ο όρος ο οποίος προβλέπεται, ειδικότερα, για τη λήψη του επιδόματος στέγης, στο άρθρο 1 παράγραφος 2 στοιχείο γ) τελευταία περίπτωση δεν χρειάζεται να πληρούται για την υπαγωγή στο Σύστημα υγειονομικής ασφάλισης].

Άρθρο 13 - Άμεση κάλυψη

Άρθρο 14 - Συμπληρωματική κάλυψη

Στα δύο αυτά άρθρα, περιγράφονται οι όροι κάλυψης από το Σύστημα, όπως περιλαμβάνονταν στο πρώην άρθρο 3 της Ρύθμισης και στις ερμηνευτικές διατάξεις.

Άρθρο 15 - Διαζύγιο - λήξη σταθερής μη έγγαμης σχέσης

Προστίθενται οι αναγνωρισμένοι σύντροφοι, των οποίων έχει λήξει η ιδιότητα συντρόφου σταθερής μη έγγαμης σχέσης, καθώς και ο νέος όρος της μη άσκησης προσοδοφόρου επαγγελματικής δραστηριότητας (άρθρο 72 παράγραφος 1β του κανονισμού υπηρεσιακής κατάστασης).

Κεφάλαιο 2- Τα συντηρούμενα πρόσωπα

Στο κεφάλαιο αυτό, διευκρινίζονται οι όροι κάλυψης των συντηρούμενων προσώπων:

* Τα συντηρούμενα τέκνα (άρθρο 16).

* Τα άλλα πρόσωπα που συντηρούνται από τον άμεσα ασφαλισμένο (άρθρο 17).

* Οι κανόνες παράτασης υπό τον νέο όρο της μη άσκησης προσοδοφόρου επαγγελματικής δραστηριότητας που προβλέπεται στο άρθρο 72 παράγραφος 1β του κανονισμού υπηρεσιακής κατάστασης (άρθρο 18).

Δεύτερο μέρος Επιστροφή εξόδων

Τίτλος I - Γενική αρχή

Άρθρο 19 - Ελευθερία επιλογής

Το άρθρο αυτό περιλαμβάνει τις διατάξεις του πρώην άρθρου 9 παράγραφος 1 της Ρύθμισης και συμπληρώνεται με την ενσωμάτωση των ερμηνευτικών διατάξεών της που αφορούν τους περιορισμούς ως προς την έκταση της εφαρμογής της αρχής της ελευθερίας επιλογής (περιορισμός της επιστροφής των εξόδων μεταφοράς ή μετακίνησης και δυνατότητα συμπληρωματικής κάλυψης μόνον εφόσον έχει γίνει προηγουμένως προσφυγή στις δυνατότητες του κύριου Συστήματος).

Τίτλος II - Κανόνες

Το περιεχόμενο των άρθρων που περιλαμβάνονται στον τίτλο αυτό αποτελεί σημαντική καινοτομία, δεδομένου ότι μέχρι σήμερα οι περισσότερες διατάξεις που περιόριζαν τις επιστροφές περιλαμβάνονταν στα παραρτήματα της σημερινής Ρύθμισης και στις ερμηνευτικές διατάξεις της.

Η ένταξη των αρχών και των κανόνων επιστροφής στο κυρίως σώμα της Ρύθμισης έχει ως συνέπεια να τους προσδίδεται σαφής και αντιτάξιμη νομική βάση.

Άρθρο 20 - Γενικοί κανόνες που διέπουν την επιστροφή των εξόδων

Σε σχέση με τους σημερινούς κανόνες και πρακτικές, το άρθρο αυτό δεν εισάγει καμία καινοτομία. Το περιεχόμενό του έχει ως στόχο να δώσει μια νομική βάση στις διάφορες αρχές περιορισμού των επιστροφών, αρχές οι οποίες, εξάλλου, έχουν κατοχυρωθεί από τη νομολογία του Δικαστηρίου των Ευρωπαϊκών Κοινοτήτων (π.χ. : αποφάσεις της 12.07.1991-Pincherle, T-110/89 και της 26.10.1993 - Reinarz, T-6/92 και T-55/92).

* Αρχή των ανωτάτων ορίων επιστροφής (παράγραφος 1).

* Μέρος των εξόδων που θεωρούνται υπερβολικά για τις παροχές για τις οποίες δεν έχουν καθοριστεί ανώτατα όρια επιστροφής (παράγραφος 2).

* Έξοδα που δεν είναι ούτε απαραίτητα ούτε λειτουργικά (παράγραφος 3).

* Έξοδα που δεν προβλέπονται από τη Ρύθμιση, αλλά που είναι δυνατόν να επιστρέφονται (παράγραφος 4).

* Νομική βάση των συντελεστών ισότητας, ούτως ώστε να λαμβάνονται υπόψη οι διαφορές των εξόδων υγειονομικής περίθαλψης μεταξύ των κρατών μελών. Σημειώνεται ότι οι συντελεστές αυτοί εφαρμόζονται μόνο στο έδαφος της Ευρωπαϊκής Ένωσης. Οι παροχές που εκκαθαρίζονται στη Σουηδία αποκλείονται πλέον από το μηχανισμό αυτόν και ακολουθούν τους κανόνες που ισχύουν για τις εκτός ΕΕ χώρες, κανόνες που καθορίζονται στο άρθρο 21 (παράγραφος 5).

* Επιστροφή των εξόδων κατά 100% σε περίπτωση σοβαρής ασθένειας (ακριβής κατάλογος και εφαρμοστέα γενικά κριτήρια), διαγνωστικών εξετάσεων και εξόδων τοκετού και πρόβλεψη ειδικών ανώτατων ορίων επιστροφής (παράγραφος 6).

* Αποκλεισμός της επιστροφής κατά 100% σε περίπτωση εφαρμογής του άρθρου 73 του κανονισμού υπηρεσιακής κατάστασης, το οποίο αφορά τα ατυχήματα και τις επαγγελματικές ασθένειες (παράγραφος 7).

Άρθρο 21 - Ιδιαίτεροι κανόνες επιστροφής εξόδων για παροχές εκτός της Ευρωπαϊκής Ένωσης

Αυτό το νέα άρθρο τροποποιεί σημαντικά τη Ρύθμιση, χωρίς η θεσπιζόμενη διάταξη να είναι εξ ολοκλήρου νέα ως προς τη βάση στην οποία θεμελιώνεται.

Με το σημερινό κανονιστικό πλαίσιο, οι ερμηνευτικές διατάξεις και οι πρακτικές που εφαρμόζονταν στον τομέα της επιστροφής των εξόδων απέβλεπαν στον περιορισμό της αύξησης του κόστους των εξόδων που πραγματοποιούνταν σε τρίτες χώρες στις οποίες το κόστος της ιατροφαρμακευτικής περίθαλψης είναι ιδιαιτέρως υψηλό, δεδομένου ότι το επίπεδο των εισφορών είχε καθοριστεί με βάση το κόστος της ιατροφαρμακευτικής περίθαλψης στα κράτη μέλη.

Οι μηχανισμοί που προβλέφθηκαν αποδείχθηκε ότι είχαν περιορισμένη εμβέλεια τόσο σε νομικό επίπεδο (δεν υπάρχει, στο ισχύον κανονιστικό πλαίσιο, καμία διάταξη ή αρχή για να προσδοθεί κάποια νομική βάση στους περιορισμούς αυτούς) όσο και σε πρακτικό επίπεδο (μη γενικευμένη εφαρμογή των περιορισμών και έλλειψη διαφάνειας για τους ασφαλισμένους ως προς το πραγματικό ποσοστό επιστροφής).

* Ο μηχανισμός που προτείνεται στην παράγραφο 1 έχει ως σκοπό, αφενός, να επαναφέρει το ποσό της δαπάνης που πραγματοποιείται σε τρίτη χώρα στην οποία το κόστος της ιατροφαρμακευτικής περίθαλψης είναι ιδιαιτέρως υψηλό σε επίπεδο συγκρίσιμο με το μέσο όρο των κρατών μελών και, αφετέρου, την εφαρμογή των προβλεπόμενων ποσοστών επιστροφής επί του μειωμένου αυτού ποσού.

Η μείωση αυτή γίνεται με την εφαρμογή ενός συντελεστή επιστρεπτέας βάσης, ο οποίος καθορίζεται με τη σύγκριση δεικτών ισοτιμιών αγοραστικής δύναμης στον τομέα της υγείας (δημόσιος και ιδιωτικός τομέας μαζί). Η βάση αναφοράς θα είναι τα στοιχεία που δημοσιεύονται σε τακτική βάση από τον ΟΟΣΑ.

Παράδειγμα :

Δείκτης EUR 15 : 100

Δείκτης ΗΠΑ : 200 // Συντελεστής επιστρεπτέας βάσης = Δείκτης EUR 15 /Δείκτης ΗΠΑ, ήτοι 0,5

Ύψος των εξόδων που πραγματοποιήθηκαν στις ΗΠΑ : 1000 $ ή 1000 EUR (υπόθεση : 1 $ = 1 EUR)

Συγκρίσιμο ποσό EUR 15 = Ύψος εξόδων που πραγματοποιήθηκαν στις ΗΠΑ * συντελεστής επιστρεπτέας βάσης,

ήτοι 1000 EUR * 0,5 = 500 EUR

Υπολογισμός της επιστροφής (Υπόθεση ποσοστού επιστροφής 80 %)

Συγκρίσιμο ποσό EUR 15 * 80 %, ήτοι 500 EUR * 80 % = 400 EUR (πραγματικό ποσοστό επιστροφής 40 %)

Τα πλεονεκτήματα αυτού του μηχανισμού είναι πολλά:

- εξασφάλιση της χρηματοοικονομικής ισορροπίας του Συστήματος λαμβανομένου υπόψη του επιπέδου των εισφορών"

- απλότητα και αντικειμενικότητα με τη χρήση επίσημων δεικτών ισοτιμίας αγοραστικής δύναμης"

- διαφάνεια έναντι των ασφαλισμένων, οι οποίοι θα μπορούν να γνωρίζουν εκ των προτέρων το πραγματικό ποσοστό επιστροφής"

- διατήρηση της αρχής της ελεύθερης επιλογής, ανεξάρτητα από τον τόπο παροχής των υπηρεσιών ιατροφαρμακευτικής περίθαλψης.

* Εάν το ποσό των πραγματοποιηθέντων εξόδων είναι μικρότερο ή ίσο με το ανώτατο όριο επιστροφής, ο συντελεστής επιστρεπτέας βάσης δεν εφαρμόζεται, ούτως ώστε να εξασφαλιστεί η πραγματική επιστροφή μέχρι του ύψους του ανώτατου ορίου επιστροφής (παράγραφος 2).

* Εάν, μετά την εφαρμογή του συντελεστή επιστρεπτέας βάσης, το μέρος των εξόδων που δεν επιστρέφονται είναι υψηλό και επιβάλλει σημαντική επιβάρυνση στο δικαιούχο, καταβάλλεται συμπληρωματική επιστροφή εξόδων ούτως ώστε να πραγματοποιηθεί πραγματική επιστροφή ύψους 50 %. Αυτή η εγγύηση επιστροφής δεν εφαρμόζεται στις παροχές οι οποίες υπόκεινται σε ανώτατα όρια επιστροφής εξόδων, προκειμένου να διασφαλιστεί ίση μεταχείριση με τις παροχές που παρέχονται μέσα στην ΕΕ (παράγραφος 3).

Στο προαναφερόμενο παράδειγμα, θα καταβαλλόταν συμπληρωματική επιστροφή ύψους 100 EUR.

Αυτός ο μηχανισμός αντικαθιστά το μηχανισμό τον οποίο προέβλεπαν οι ερμηνευτικές διατάξεις του πρώην άρθρου 8 της Ρύθμισης.

* Σε περίπτωση σοβαρής ασθένειας και εφόσον δεν υφίσταται στην Ευρωπαϊκή Ένωση ισοδύναμη θεραπευτική δυνατότητα, ο συντελεστής επιστρεπτέας βάσης δεν εφαρμόζεται, έπειτα από γνωμοδότηση του ιατρού συμβούλου (παράγραφος 4).

Πρέπει να υπογραμμιστεί ότι ο προτεινόμενος μηχανισμός δεν έχει καμία επίπτωση στο επίπεδο επιστροφής των ιατρικών εξόδων ή των εξόδων νοσηλείας των μόνιμων υπαλλήλων και των μελών του λοιπού προσωπικού που υπηρετούν σε αντιπροσωπείες σε τρίτες χώρες. Πράγματι, για τα πρόσωπα αυτά προβλέπεται πλήρης κάλυψη των σχετικών εξόδων δυνάμει του άρθρου 24 του παραρτήματος X του κανονισμού υπηρεσιακής κατάστασης.

Άρθρο 22 - Επιστροφές εξόδων που εισπράττονται δυνάμει κάποιου άλλου συστήματος υγειονομικής ασφάλισης

Το άρθρο αυτό διευκρινίζει τους όρους εφαρμογής του άρθρου 72 παράγραφος 4 του κανονισμού υπηρεσιακής κατάστασης. Οι διατάξεις παραμένουν αμετάβλητες σε σχέση με το πρώην άρθρο 6 της Ρύθμισης. Ωστόσο, για λόγους σαφήνειας, προστέθηκαν κάποιες διευκρινίσεις που περιλαμβάνονται στις ερμηνευτικές διατάξεις.

Άρθρο 23 - Αποκλεισμός της δυνατότητας επιστροφής ορισμένων εξόδων

Στη διάταξη αυτή, που παραμένει αμετάβλητη, προστέθηκαν οι συμβασιούχοι υπάλληλοι.

Άρθρο 24 - Ειδική επιστροφή εξόδων

Το άρθρο αυτό διευκρινίζει τους όρους εφαρμογής του άρθρου 72 παράγραφος 3 του κανονισμού υπηρεσιακής κατάστασης. Ο μηχανισμός υπολογισμού είναι ακριβώς ίδιος με το μηχανισμό που ισχύει σήμερα. Οι παράγραφοι 1 και 4 ενσωματώνουν συγχρόνως τις διατάξεις των άρθρων 20 και 21 της νέας Ρύθμισης, καθώς και τις διατάξεις του πρώην άρθρου 8.

>ΘΕΣΗ ΠIΝΑΚΑ>

Άρθρο 25 - Κατ' αποκοπήν αποζημίωση για έξοδα κηδείας

Καθώς πρόκειται για κατ' αποκοπήν αποζημίωση, προστέθηκε η διευκρίνιση αυτή.

Τίτλος III - Διαδικασίες

Το περιεχόμενο των διαδικασιών δεν τροποποιήθηκε. Προστέθηκαν μόνο κάποιες διευκρινίσεις οι οποίες απορρέουν:

* από τις τροποποιήσεις που εισήχθησαν από τον κανονισμό υπηρεσιακής κατάστασης: προσθήκη των συντρόφων των οποίων το καθεστώς μη έγγαμου συντρόφου έχει λήξει όσον αφορά το δικαίωμά τους να υποβάλλουν αιτήσεις επιστροφής ιατρικών εξόδων ή αιτήσεις προηγούμενης έγκρισης (άρθρο 29), καθώς και όσον αφορά την ενιαία διαδικασία ένδικων μέσων, σύμφωνα με τον τίτλο VII του κανονισμού υπηρεσιακής κατάστασης (άρθρο 35)"

* από τις νέες διατάξεις του δημοσιονομικού κανονισμού όσον αφορά την ενημέρωση του υπολόγου σε περίπτωση παραίτησης από απαιτήσεις (άρθρο 30)"

* από τις σημερινές διαχειριστικές πρακτικές, όπως:

- την πρωτότυπη λεπτομερή κατάσταση των επιστροφών εξόδων που έχουν εισπραχθεί δυνάμει κάποιου άλλου συστήματος (άρθρο 28),

- την ανάκτηση των προκαταβολών επί οποιουδήποτε ποσού που οφείλεται στον ασφαλισμένο δυνάμει του Συστήματος (άρθρο 30)"

* από μια προσπάθεια απλούστευσης, προκειμένου να δοθεί η δυνατότητα υποβολής των αιτήσεων επιστροφής εξόδων εντός 18μήνου από την ημερομηνία των παροχών (άρθρο 32).

Τρίτο μέρος Οργάνωση του Συστήματος

Ο ρόλος και τα καθήκοντα των διαφόρων οργάνων διαχείρισης και εποπτείας δεν τροποποιήθηκαν, με εξαίρεση:

* συμπληρωματικές διευκρινίσεις όσον αφορά:

- την επέκταση του ιατρικού απορρήτου και στα μέλη της επιτροπής διαχείρισης (άρθρο 37),

- τον καθορισμό των προσώπων που συμμετέχουν χωρίς δικαίωμα ψήφου στην επιτροπή διαχείρισης στον εσωτερικό κανονισμό της, καθώς και τους κανόνες που διέπουν τις συνεδριάσεις της και την έκδοση των γνωμοδοτήσεών της (άρθρο 38 παράγραφος 5),

- το ρόλο του κεντρικού γραφείου όσον αφορά τις διαπραγματεύσεις με τους εκπροσώπους του ιατρικού σώματος για θέματα τιμών (άρθρο 39 παράγραφος 2 στοιχείο ε),

- την άσκηση των καθηκόντων των υπαλλήλων των γραφείων εκκαθάρισης λογαριασμών σύμφωνα με τις οδηγίες και υπό τον έλεγχο του προϊσταμένου του κεντρικού γραφείου (άρθρο 40 παράγραφος 2)"

* την αναπροσαρμογή της σύνθεσης της επιτροπής διαχείρισης με την προσθήκη εκπροσώπων της διοίκησης και εκπροσώπων του προσωπικού για το διαμεσολαβητή και τον ευρωπαίο επόπτη προστασίας δεδομένων, αντιστοίχως, οι οποίοι εξομοιώνονται με τα λοιπά θεσμικά όργανα, καθώς και για τους κοινοτικούς εκτελεστικούς οργανισμούς (άρθρο 38 παράγραφος 1)"

* την προσθήκη της έννοιας των γενικών εκτελεστικών διατάξεων, σε συνδυασμό με την τροποποίηση του άρθρου 72 παράγραφος 1 τρίτο εδάφιο του κανονισμού υπηρεσιακής κατάστασης, στις γνωμοδοτήσεις ή τις προτάσεις που μπορεί να εκδίδει η επιτροπή διαχείρισης (άρθρο 38 παράγραφος 6)"

* την επιθυμία που εξέφρασε η επιτροπή διαχείρισης να ανατεθεί στο κεντρικό γραφείο η αποστολή να διαπραγματεύεται, εφόσον αυτό είναι εφικτό, με τα κύρια συστήματα συμφωνίες που αποσκοπούν στην απλούστευση των διαδικασιών που εφαρμόζονται για τους δικαιούχους του Συστήματος (άρθρο 39 παράγραφος 2 στοιχείο στ).

Τέταρτο μέρος Χρηματοοικονομικές διατάξεις

Τίτλος I - Διαχείριση

Μετά την έναρξη ισχύος του νέου δημοσιονομικού κανονισμού, την 1η Ιανουαρίου 2003, και την κατάργηση του δημοσιονομικού ελεγκτή, αναπροσαρμόστηκαν οι κανόνες περί εκδόσεως εντολών και ελέγχου του ΚΣΥΑ, ούτως ώστε οι διατάξεις εσωτερικού ελέγχου να ανατεθούν στο κεντρικό γραφείο και στα γραφεία εκκαθάρισης λογαριασμών.

* Τα έσοδα και οι εντεταλμένες πληρωμές πρέπει να αποτελούν αντικείμενο επαλήθευσης εκ των προτέρων η οποία πραγματοποιείται από υπαλλήλους διαφορετικούς από τον υπάλληλο που άρχισε την πράξη (άρθρο 43 παράγραφος 2).

* Το κεντρικό γραφείο πρέπει να διενεργεί ή να διατάσσει τη διενέργεια ελέγχων εκ των υστέρων, με σκοπό:

- να βεβαιωθεί για τη νομιμότητα και την κανονικότητα των πράξεων που έχουν πραγματοποιηθεί από τα γραφεία εκκαθάρισης λογαριασμών και για την τήρηση των γενικών αρχών της χρηστής δημοσιονομικής διαχείρισης (άρθρο 43 παράγραφος 3 πρώτη περίπτωση)"

- να βεβαιωθεί για την αντιστοιχία μεταξύ των προς καταβολή εισφορών και των εισπραχθέντων εσόδων (άρθρο 43 παράγραφος 3 δεύτερη περίπτωση).

Εξάλλου, προβλέπεται ότι το κεντρικό γραφείο πρέπει να ενημερώνει την επιτροπή διαχείρισης σχετικά με τους μηχανισμούς εσωτερικού ελέγχου και τα πορίσματα των διενεργηθέντων ελέγχων (άρθρο 43 παράγραφος 4).

Τίτλος II - Λογιστική

Η κυριότερη τροποποίηση που έγινε στον τίτλο αυτό αφορά την επιθυμία την οποία εξέφρασε η επιτροπή διαχείρισης κατά την εξέταση των λογαριασμών του οικονομικού έτους 2002, σύμφωνα με την οποία οι ετήσιες δημοσιονομικές καταστάσεις πρέπει να αποτελούν αντικείμενο διαδικασίας πιστοποίησης των λογαριασμών (άρθρο 45 παράγραφος 5).

Μια άλλη σημαντική τροποποίηση αφορά την περιοδικότητα των ενδιάμεσων κλεισιμάτων. Για λόγους εξορθολογισμού και για να τηρηθεί η διάταξη αυτή, προβλέπεται στο εξής να γίνεται εξαμηνιαίο κλείσιμο αντί των τριμηνιαίων κλεισιμάτων (άρθρο 45 παράγραφος 3).

Οι υπόλοιπες τροποποιήσεις αφορούν τεχνικές προσαρμογές και προσαρμογές που έχουν να κάνουν με τη λογιστική ορολογία:

- ενημέρωση του εσωτερικού λογιστικού ελεγκτή της Επιτροπής αντί του δημοσιονομικού ελεγκτή,

- αντικατάσταση της έννοιας « λογαριασμοί εκμετάλλευσης » από την έννοια « λογαριασμοί οικονομικού αποτελέσματος »,

- αντικατάσταση της έννοιας « σώρευση των αποτελεσμάτων των προηγούμενων οικονομικών ετών » από την έννοια « αποθεματικό ».

Τίτλος III - Χρηματοοικονομική πληροφόρηση και χρηματοοικονομική ισορροπία του Συστήματος

Πέραν των τεχνικών τροποποιήσεων και των προσαρμογών λογιστικής ορολογίας για τις οποίες έγινε λόγος στον προηγούμενο τίτλο, προστέθηκαν δύο σημαντικές διευκρινίσεις όσον αφορά τη διαχείριση της χρηματοοικονομικής ισορροπίας του Συστήματος.

Όσον αφορά τη διαχείριση του αποθεματικού, θεσπίζεται μια νέα υποχρέωση για την υπηρεσία που είναι επιφορτισμένη με τη διαχείριση των τοποθετήσεων (ΓΔ ECFIN - SOF) να υποβάλει έκθεση διαχείρισης σχετικά με την πολιτική και τη στρατηγική τοποθέτησης των κεφαλαίων που περιλαμβάνονται στα αποθεματικά (άρθρο 51 παράγραφος 2 πρώτο εδάφιο).

Ως προς τα μέτρα που πρέπει να λαμβάνονται σε συνάρτηση με την εξέλιξη της δημοσιονομικής ισορροπίας του Συστήματος, διευκρινίζεται ότι οι γενικές εκτελεστικές διατάξεις μπορούν επίσης να αποτελέσουν αντικείμενο τροποποιήσεων (άρθρο 51 παράγραφος 3 τελευταίο εδάφιο).

Πέμπτο μέρος Τελικές διατάξεις

Η κυριότερη τροποποίηση αφορά τους όρους εφαρμογής του νέου άρθρου 72 παράγραφος 1 τρίτο εδάφιο του κανονισμού υπηρεσιακής κατάστασης, στο οποίο προβλέπεται ότι τα θεσμικά όργανα μπορούν να αναθέτουν σε ένα από αυτά την αρμοδιότητα να καθορίζει, μέσω γενικών εκτελεστικών διατάξεων (ΓΕΔ), τους κανόνες που διέπουν την επιστροφή των εξόδων.

Οι κανόνες αυτοί περιλαμβάνονται τώρα σε παράρτημα της σημερινής Ρύθμισης.

Δεδομένου ότι την ευθύνη για τη διαχείριση του Συστήματος έχει η Επιτροπή, προτείνεται να ανατεθεί η αρμοδιότητα αυτή στην Επιτροπή (άρθρο 52 παράγραφος 1).

Όσον αφορά τις ΓΕΔ τις σχετικές με το ΚΣΥΑ, πρέπει να ζητείται η γνώμη της επιτροπής διαχείρισης καθώς και της επιτροπής του κανονισμού υπηρεσιακής κατάστασης (άρθρο 52 παράγραφος 2).

Μεταβατικά και έως ότου εκδοθούν οι ΓΕΔ, θα εξακολουθήσουν να ισχύουν τα παραρτήματα της καταργούμενης Ρύθμισης (άρθρο 54 δεύτερο και τρίτο εδάφιο).

Τέλος, όσον αφορά την αναθεώρηση της Ρύθμισης, η επιτροπή διαχείρισης έχει τη δυνατότητα να υποβάλει προτάσεις (άρθρο 53 παράγραφος 1).

Πρόταση ΚΟΙΝΗ ΡΥΘΜΙΣΗ σχετικά με την υγειονομική ασφάλιση των υπαλλήλων των Ευρωπαϊκών Κοινοτήτων

ΤΟ ΟΡΓΑΝΟ [1],

[1] Η παρούσα ρύθμιση αποφασίστηκε από όλα τα θεσμικά όργανα των οποίων η κοινή συμφωνία διαπιστώθηκε από τον πρόεδρο του Δικαστηρίου των Ευρωπαϊκών Κοινοτήτων στις 28 Αυγούστου 1987.

Έχοντας υπόψη:

τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων, όπως καθορίζονται στον κανονισμό (ΕΟΚ, Ευρατόμ, ΕΚΑΧ) αριθ. 259/68 [2] και τροποποιήθηκαν για τελευταία φορά από τον κανονισμό (ΕΟΚ, Ευρατόμ, ΕΚΑΧ) αριθ. 3736/90 [3], και ιδίως το άρθρο 72 του ρηθέντος κανονισμού υπηρεσιακής κατάστασης και το άρθρο 28 του ρηθέντος καθεστώτος,

[2] 2) ΕΕ αριθ.L 56 της 4.03.1968, σ. 1

[3] ΕΕ αριθ.L 360 της 22.12.1990, σ. 1.

τη ρύθμιση σχετικά με την υγειονομική ασφάλιση των υπαλλήλων των Ευρωπαϊκών Κοινοτήτων, και ιδίως το άρθρο 30,

τη γνώμη της επιτροπής του κανονισμού υπηρεσιακής κατάστασης

τη γνώμη της επιτροπής διαχείρισης της υγειονομικής ασφάλισης,

Εκτιμώντας ότι εναπόκειται στα θεσμικά όργανα των Ευρωπαϊκών Κοινοτήτων να θεσπίσουν, με κοινή συμφωνία, ρύθμιση σχετικά με την ασφάλιση των υπαλλήλων των Ευρωπαϊκών Κοινοτήτων κατά των κινδύνων ασθένειας,

Έχοντας υπόψη την από κοινού συμφωνία των θεσμικών οργάνων των Ευρωπαϊκών Κοινοτήτων (1)

ΕΞΕΔΩΣΕ ΤΗΝ ΠΑΡΟΥΣΑ ΡΥΘΜΙΣΗ [4]:

[4] Ρύθμιση όπως τροποποιήθηκε από την ρύθμιση η οποία αποφασίστηκε με κοινή συμφωνία η οποία διαπιστώθηκε από τον πρόεδρο του Δικαστηρίου των Ευρωπαϊκών Κοινοτήτων στις 5 Δεκεμβρίου 1990 και 28 Νοεμβρίου 1991.

Πρώτο μέρος Γενικές διατάξεις

Τίτλος I - Αντικείμενο

Άρθρο πρώτο

Κατ' εφαρμογή του άρθρου 72 του κανονισμού υπηρεσιακής κατάστασης, θεσπίζεται κοινό Σύστημα υγειονομικής ασφάλισης για όλα τα θεσμικά όργανα των Ευρωπαϊκών Κοινοτήτων. Αυτό το Σύστημα εγγυάται στους δικαιούχους του, εντός των ορίων και υπό τους όρους που προβλέπονται στην παρούσα ρύθμιση και στις γενικές εκτελεστικές διατάξεις που εγκρίνονται επί τη βάσει του άρθρου 52 της παρούσας ρύθμισης, την επιστροφή των εξόδων στα οποία υπεβλήθησαν λόγω ασθένειας, ατυχήματος ή μητρότητας, καθώς επίσης και καταβολή αποζημίωσης για έξοδα κηδείας.

Οι δικαιούχοι είναι οι άμεσα και έμμεσα ασφαλισμένοι.

Όταν, στην παρούσα ρύθμιση, αναφέρονται τα θεσμικά όργανα, οι αναφορές αυτές νοούνται ως πραγματοποιούμενες επίσης και σχετικά με τους κοινοτικούς εκτελεστικούς οργανισμούς.

Τίτλος II - Οι ασφαλισμένοι

Κεφάλαιο 1 - Κοινές διατάξεις

Άρθρο 2 Η ιδιότητα του ασφαλισμένου

1. Είναι ασφαλισμένοι από το παρόν Σύστημα :

- ο μόνιμος υπάλληλος,

- ο έκτακτος υπάλληλος,

- ο συμβασιούχος υπάλληλος εφόσον δεν έχει ζητήσει τη διατήρηση της υγειονομικής του ασφάλισης στη χώρα στην οποία ήταν ασφαλισμένος για τελευταία φορά σύμφωνα με τις διατάξεις του άρθρου 112 του καθεστώτος που εφαρμόζεται στο λοιπό προσωπικό.

2. Είναι ασφαλισμένοι από το παρόν Σύστημα και με τους όρους που καθορίζονται από το καθεστώς αποδοχών τους, τα ακόλουθα πρόσωπα, είτε κατά τη διάρκεια της θητείας τους είτε μετά από τη λήξη της:

- ο πρόεδρος, οι αντιπρόεδροι και τα μέλη της Επιτροπής,

- ο πρόεδρος, οι δικαστές, οι γενικοί εισαγγελείς και ο γραμματέας του Δικαστηρίου,

- ο πρόεδρος, τα μέλη και ο γραμματέας του Πρωτοδικείου,

- ο πρόεδρος και τα μέλη του Ελεγκτικού Συνεδρίου,

- ο διαμεσολαβητής της Ευρωπαϊκής Ένωσης,

- ο ευρωπαίος επόπτης προστασίας δεδομένων και ο αναπληρωτής του.

3. Είναι ασφαλισμένοι από το παρόν Σύστημα:

- οι πρώην μόνιμοι και έκτακτοι υπάλληλοι που δικαιούνται σύνταξης λόγω συμπλήρωσης χρόνου εργασίας,

- οι πρώην συμβασιούχοι υπάλληλοι που δικαιούνται σύνταξης λόγω συμπλήρωσης χρόνου εργασίας, υπό τον όρο ότι θα έχουν απασχοληθεί κατά τη διάρκεια χρονικού διαστήματος μεγαλύτερου των τριών ετών με την ιδιότητα του συμβασιούχου υπαλλήλου,

- οι δικαιούχοι σύνταξης αναπηρίας ή επιδόματος αναπηρίας,

- τα πρόσωπα τα οποία έχουν οριστικά παύσει να ασκούν τα καθήκοντά τους δυνάμει των κανονισμών 259/68, 2530/72, 1543/73, 2150/82, 1679/85, 3185/85, 2274/87, 1857/89, 2688/95, 2689/95,

- τα πρόσωπα τα οποία έχουν οριστικά παύσει να ασκούν τα καθήκοντά τους δυνάμει των κανονισμών 1746/02, 1747/02 και 1748/02 του Συμβουλίου, εφόσον δεν λαμβάνουν εισόδημα από άσκηση επαγγελματικής προσοδοφόρας δραστηριότητας,

- οι δικαιούχοι πρόωρης ή αναβαλλόμενης σύνταξης αρχαιότητας, υπό τον όρο ότι δεν ασκούν καμία προσοδοφόρα επαγγελματική δραστηριότητα,

- οι μόνιμοι και έκτακτοι υπάλληλοι ή οι συμβασιούχοι υπάλληλοι οι οποίοι βρίσκονται σε άδεια για προσωπικούς λόγους, κατόπιν αίτησής τους και εφόσον δεν ασκούν καμία προσοδοφόρα επαγγελματική δραστηριότητα.

4. Είναι ασφαλισμένοι από το παρόν καθεστώς :

- ο επιζών σύζυγος ή ο επιζών αναγνωρισμένος σύντροφος, δικαιούχος σύνταξης επιζώντων,

- ο επιζών σύζυγος ή ο επιζών αναγνωρισμένος σύντροφος ενός προσώπου το οποίο αναφέρεται στην παράγραφο 2 και με τους όρους που καθορίζονται από το καθεστώς αποδοχών αυτού του προσώπου,

- ο επιζών διαζευγμένος σύζυγος δικαιούχος σύνταξης επιζώντων,

- ο δικαιούχος σύνταξης ορφανού κατόπιν αιτήσεώς του ή κατόπιν αιτήσεως του νόμιμου εκπροσώπου του όταν δεν μπορεί να καλύπτεται έμμεσα από έναν ασφαλισμένο.

Άρθρο 3 Εισφορά

1. Το ποσό της εισφοράς στο παρόν Σύστημα ανέρχεται στο 5,1% του βασικού μισθού, της σύνταξης αρχαιότητας, της σύνταξης ή του επιδόματος αναπηρίας, της σύνταξης επιζώντων ή ορφανού, της αποζημίωσης που προβλέπεται στους κανονισμούς 1746/02, 1747/02 και 1748/02 του Συμβουλίου, με επιβάρυνση του ασφαλισμένου κατά το ένα τρίτο, ενώ τα υπόλοιπα δύο τρίτα επιβαρύνουν τα οικεία θεσμικά και άλλα όργανα.

Όταν πρόκειται για δικαιούχο σύνταξης αρχαιότητας ή σύνταξης επιζώντων, η εισφορά δεν μπορεί να είναι μικρότερη από αυτήν η οποία υπολογίζεται επί του βασικού μισθού που αντιστοιχεί στον βαθμό 1, πρώτο κλιμάκιο [5].

[5] Για την περίοδο από 1η Μαΐου 2004 ως 30 Απριλίου 2006 : βαθμός Δ*1, πρώτο κλιμάκιο

2. Σε περίπτωση γονικής ή οικογενειακής άδειας πλήρους χρόνου, το συνολικό ποσό της εισφοράς υπολογίζεται επί του τελευταίου βασικού μισθού και επιβαρύνει το οικείο θεσμικό ή άλλο όργανο.

Σε περίπτωση γονικής ή οικογενειακής άδειας ημίσεως χρόνου, η εισφορά που επιβαρύνει το οικείο θεσμικό ή άλλο όργανο υπολογίζεται επί της διαφοράς μεταξύ του πλήρους βασικού μισθού και του αναλογικά μειωμένου βασικού μισθού.

Για το μέρος του βασικού μισθού που έχει πράγματι καταβληθεί, η εισφορά του ασφαλισμένου υπολογίζεται με εφαρμογή των ίδιων ποσοστών με αυτά που θα εφαρμόζονταν αν εργαζόταν με απασχόληση πλήρους χρόνου.

3. Σε περίπτωση εργαζόμενου με μερική απασχόληση, η εισφορά υπολογίζεται επί του πλήρους βασικού μισθού του ασφαλισμένου σύμφωνα με την κατανομή που προβλέπεται στην παράγραφο 1.

4. Σε περίπτωση άδειας για προσωπικούς λόγους, ο ασφαλισμένος μπορεί να εξακολουθήσει να καλύπτεται από το παρόν Σύστημα, υπό τον όρο ότι θα επιβαρυνθεί με το ήμισυ της εισφοράς στο παρόν Σύστημα η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιο του βαθμού του κατά το πρώτο έτος της άδειας, και με ολόκληρο το ποσό αυτής της εισφοράς από το δεύτερο έτος και μετά.

5. Σε περίπτωση άδειας για στρατιωτική θητεία, ο ασφαλισμένος δεν καλύπτεται από το παρόν Σύστημα. Εντούτοις, εξακολουθούν να καλύπτονται τα πρόσωπα τα οποία είναι έμμεσα ασφαλισμένα από αυτόν, με τους ακόλουθους όρους:

- στην περίπτωση που προβλέπεται στο άρθρο 42 δεύτερο εδάφιο του κανονισμού υπηρεσιακής κατάστασης, χωρίς ο άμεσα ασφαλισμένος να οφείλει να καταβάλει εισφορά.

- στην περίπτωση που προβλέπεται στο άρθρο 42 τρίτο εδάφιο του κανονισμού υπηρεσιακής κατάστασης, εφόσον ο άμεσα ασφαλισμένος καταβάλλει την εισφορά του, η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιό του στον βαθμό του.

Άρθρο 4 Υποχρεωτική ασφάλιση σε ένα άλλο σύστημα υγειονομικής ασφάλισης

Σε περίπτωση που ένας μόνιμος ή έκτακτος υπάλληλος, ή συμβασιούχος υπάλληλος, διορίζεται σε χώρα στην οποία, δυνάμει της νομοθεσίας της, υπάγεται σε υποχρεωτικό Σύστημα υγειονομικής ασφάλισης, οι εισφορές που οφείλονται ως εκ τούτου καταβάλλονται εξ ολοκλήρου με επιβάρυνση του προϋπολογισμού του θεσμικού οργάνου στο οποίο υπάγεται ο ενδιαφερόμενος. Σε αυτή την περίπτωση, εφαρμόζεται το άρθρο 22 της παρούσας ρύθμισης.

Κεφάλαιο 2 - Ειδικές διατάξεις που εφαρμόζονται για τους μόνιμους δημόσιους υπαλλήλους

Άρθρο 5 Απόσπαση χωρίς αποδοχές

Ο μόνιμος υπάλληλος ο οποίος βρίσκεται στη θέση της απόσπασης χωρίς αποδοχές, όπως προβλέπεται στο άρθρο 39 στοιχείο στ) του κανονισμού υπηρεσιακής κατάστασης, μπορεί να εξακολουθήσει να καλύπτεται από το παρόν Σύστημα μέχρι την παύση του, εφόσον επιβαρύνεται με το σύνολο της εισφοράς η οποία υπολογίζεται επί του βασικού μισθού σε τρέχουσα αξία που αντιστοιχεί στο κλιμάκιό του στον βαθμό του.

Άρθρο 6 Διαθεσιμότητα και απομάκρυνση από τη θέση απασχόλησης

1. Ο μόνιμος υπάλληλος που δικαιούται την αποζημίωση η οποία προβλέπεται στα άρθρα 41 ή 50 του κανονισμού υπηρεσιακής κατάστασης, μπορεί να εξακολουθήσει να καλύπτεται από το παρόν Σύστημα, εφόσον:

- δεν ασκεί καμία προσοδοφόρο επαγγελματική δραστηριότητα

- και επιβαρύνεται με το ένα τρίτο της εισφοράς στο παρόν Σύστημα, η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιό του στον βαθμό του.

Ο μόνιμος υπάλληλος μπορεί εκ νέου να καλυφθεί από το παρόν Σύστημα, κατόπιν γραπτής αίτησής του, κατά την παύση, δεόντως αιτιολογημένη, κάθε προσοδοφόρου επαγγελματικής δραστηριότητας.

2. Ο μόνιμος υπάλληλος ο οποίος δεν λαμβάνει ούτε την αποζημίωση που προβλέπεται στα άρθρα 41 ή 50 του κανονισμού υπηρεσιακής κατάστασης, ούτε σύνταξη, μπορεί να εξακολουθήσει να καλύπτεται από το παρόν Σύστημα, εφόσον:

- δεν ασκεί καμία προσοδοφόρο επαγγελματική δραστηριότητα

- και επιβαρύνεται με το ήμισυ της εισφοράς στο παρόν Σύστημα, η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιό του στον βαθμό του κατά τη διάρκεια των έξι πρώτων μηνών, και με ολόκληρο το ποσό αυτής της εισφοράς από τον 7ο μήνα και μετά.

Ο μόνιμος υπάλληλος μπορεί εκ νέου να καλυφθεί από το παρόν Σύστημα κατόπιν γραπτής αίτησής του κατά την παύση, δεόντως αιτιολογημένη, κάθε προσοδοφόρου επαγγελματικής δραστηριότητας.

Άρθρο 7 Οριστική παύση της άσκησης των καθηκόντων

Ο μόνιμος υπάλληλος που έχει παύσει οριστικά να ασκεί τα καθήκοντά του, μπορεί να εξακολουθήσει να καλύπτεται από το παρόν Σύστημα κατά τη διάρκεια χρονικής περιόδου έξη μηνών το πολύ, εφόσον:

- δεν ασκεί καμία προσοδοφόρο επαγγελματική δραστηριότητα

- και επιβαρύνεται με το ήμισυ της εισφοράς στο παρόν Σύστημα, η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιό του στον βαθμό του.

Η αίτηση κάλυψης πρέπει να διατυπώνεται πριν από το τέλος του πρώτου μηνός ο οποίος έπεται της ημερομηνίας της οριστικής παύσης της άσκησης των καθηκόντων.

Οι όροι αυτοί δεν εφαρμόζονται σε περίπτωση σοβαρής ή παρατεταμένης ασθένειας από την οποία ο υπάλληλος είχε προσβληθεί πριν από την παύση της άσκησης των καθηκόντων του και την οποία είχε δηλώσει στο θεσμικό όργανο πριν από τη λήξη της περιόδου των έξη μηνών που προβλέπεται στο πρώτο εδάφιο, υπό τον όρο ότι ο ενδιαφερόμενος υποβάλλεται στον ιατρικό έλεγχο ο οποίος διοργανώνεται από το θεσμικό όργανο.

Άρθρο 8 Απώλεια αποδοχών

Ο μόνιμος υπάλληλος ο οποίος χάνει το δικαίωμα των αποδοχών του σε περίπτωση αντικανονικής απουσίας ή πειθαρχικού μέτρου δύναται, κατόπιν γραπτής αίτησης κατά τη διάρκεια του μηνός ο οποίος έπεται της ημερομηνίας της απόφασης, να εξακολουθήσει να καλύπτεται από το παρόν Σύστημα, υπό τον όρο ότι θα καταβάλει το ένα τρίτο της εισφοράς η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιό του στον βαθμό του.

Άρθρο 9 Απόλυση για επαγγελματική ανεπάρκεια

Ο μόνιμος υπάλληλος ο οποίος δικαιούται την αποζημίωση που προβλέπεται στο άρθρο 51 του κανονισμού υπηρεσιακής κατάστασης μπορεί να εξακολουθήσει να καλύπτεται από το παρόν Σύστημα κατά τη διάρκεια της καταβολής αυτής της αποζημίωσης, εφόσον:

- δεν ασκεί καμία προσοδοφόρο επαγγελματική δραστηριότητα

- και επιβαρύνεται με το ήμισυ της εισφοράς στο παρόν Σύστημα, η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιό του στον βαθμό του.

Κεφάλαιο 3 - Ειδικές διατάξεις που εφαρμόζονται για τους έκτακτους δημόσιους υπαλλήλους και για τους συμβασιούχους υπαλλήλους

Άρθρο 10 Παραίτηση - Λήξη σύμβασης

Ο υπάλληλος που έχει παραιτηθεί ή του οποίου η σύμβαση λήγει, μπορεί να εξακολουθήσει να καλύπτεται από το παρόν Σύστημα κατά τη διάρκεια χρονικής περιόδου έξη μηνών το πολύ, εφόσον:

- δικαιολογεί ότι δεν μπορεί να λάβει επιστροφή εξόδων σύμφωνα με κάποιο άλλο σύστημα υγειονομικής ασφάλισης το οποίο προβλέπεται νομοθετικά ή κανονιστικά,

- και επιβαρύνεται με το ήμισυ της εισφοράς στο παρόν Σύστημα, η οποία υπολογίζεται επί του τελευταίου βασικού μισθού σε τρέχουσα αξία που αντιστοιχεί στο κλιμάκιό του στον βαθμό του.

Η αίτηση κάλυψης πρέπει να διατυπωθεί πριν από το τέλος του πρώτου μηνός ο οποίος έπεται της ημερομηνίας της παραίτησης ή της λήξης της σύμβασης.

Οι όροι αυτοί δεν εφαρμόζονται σε περίπτωση σοβαρής ή παρατεταμένης ασθένειας από την οποία ο υπάλληλος είχε προσβληθεί πριν από την παύση της άσκησης των καθηκόντων του και την οποία είχε δηλώσει στο θεσμικό όργανο πριν από τη λήξη της περιόδου των έξη μηνών που προβλέπεται στο πρώτο εδάφιο, υπό τον όρο ότι ο ενδιαφερόμενος υποβάλλεται στον ιατρικό έλεγχο ο οποίος διοργανώνεται από το θεσμικό όργανο.

Άρθρο 11 Ανεργία

Ο υπάλληλος ο οποίος δικαιούται κοινοτικού επιδόματος ανεργίας, καλύπτεται από το παρόν Σύστημα κατά τη διάρκεια της καταβολής αυτού του επιδόματος.

Αυτή η κάλυψη, της οποίας η φύση είναι συμπληρωματική, δεν συνεπάγεται εισφορά.

Ο υπάλληλος μπορεί να καλύπτεται άμεσα (πρωτογενώς) από το παρόν Σύστημα, επί τη βάσει δεόντως αιτιολογημένης γραπτής αίτησης, σε περίπτωση αδυνατότητας κάλυψής του από κάποιο άλλο σύστημα υγειονομικής ασφάλισης το οποίο προβλέπεται νομοθετικά ή κανονιστικά.

Τίτλος III - Οι έμμεσα ασφαλισμένοι

Κεφάλαιο 1 - Ο/η σύζυγος και ο/η αναγνωρισμένος/-η σύντροφος

Άρθρο 12 Οι ασφαλισμένοι

Είναι έμμεσα ασφαλισμένοι, σύμφωνα με τους όρους που καθορίζονται στα άρθρα 13 και 14:

- ο/η σύζυγος του άμεσα ασφαλισμένου, εφόσον δεν είναι ο/η ίδιος/-α άμεσα ασφαλισμένος/-η στο παρόν Σύστημα,

- ο/η αναγνωρισμένος/-η σύντροφος του άμεσα ασφαλισμένου, ακόμα και στην περίπτωση που δεν πληρούται ο όρος ο οποίος προβλέπεται στο άρθρο 1 παράγραφος 2 σημείο γ) τελευταίο εδάφιο του παραρτήματος VII του κανονισμού υπηρεσιακής κατάστασης,

- ο/η σύζυγος ή ο/η αναγνωρισμένος/-η σύντροφος που βρίσκεται σε άδεια για προσωπικούς λόγους όπως προβλέπεται στον κανονισμό υπηρεσιακής κατάστασης.

Άρθρο 13 Άμεση κάλυψη

Ο ασφαλισμένος καλύπτεται άμεσα από το παρόν Σύστημα σε περίπτωση που δεν διαθέτει δικά του εισοδήματα επαγγελματικής προέλευσης, ή σε περίπτωση που το υπερβολικά χαμηλό επίπεδο αυτών των εισοδημάτων δεν του επιτρέπει να καλύπτεται από κάποιο άλλο υποχρεωτικό σύστημα υγειονομικής ασφάλισης το οποίο προβλέπεται νομοθετικά ή κανονιστικά.

Θεωρείται ως εισόδημα επαγγελματικής προέλευσης κάθε μισθός, ημερομίσθιο, αμοιβή, δικαίωμα, επίδομα, αποζημίωση ή σύνταξη που απορρέει από παρούσα ή προηγούμενη επαγγελματική δραστηριότητα, εκτός από τα επιδόματα ή αποζημιώσεις για κάλυψη εξόδων.

Άρθρο 14 Συμπληρωματική κάλυψη

1. Σε περίπτωση που ο ασφαλισμένος διαθέτει εισοδήματα επαγγελματικής προέλευσης, μπορεί να καλύπτεται συμπληρωματικά από το παρόν Σύστημα, εφόσον:

- το ετήσιο φορολογούμενο εισόδημά του, πριν από την αφαίρεση του φόρου και μετά από την αφαίρεση των εισφορών κοινωνικής ασφάλισης και των επαγγελματικών εξόδων, δεν υπερβαίνει το ποσό του βασικού μισθού ενός μονίμου υπαλλήλου βαθμού 2 στο πρώτο κλιμάκιο [6] με εφαρμογή του διορθωτικού συντελεστή που καθορίζεται για τη χώρα στην οποία εισπράττεται το εισόδημα,

[6] Για την περίοδο από 1η Μαΐου 2004 ως 30 Απριλίου 2006: βαθμός Γ*2, πρώτο κλιμάκιο

- και καλύπτεται συνολικά για τους ίδιους κινδύνους, κατ' εφαρμογή όλων των υπολοίπων διατάξεων που προβλέπονται νομοθετικά ή κανονιστικά.

2. Για να μπορεί ο ασφαλισμένος να εξακολουθήσει να επωφελείται από τη συμπληρωματική κάλυψη του παρόντος Συστήματος, ο άμεσα ασφαλισμένος υποχρεούται να προσκομίζει σε ετήσια βάση, πριν από το τέλος του πρώτου εξαμήνου, απόδειξη των εισοδημάτων που έχουν εισπραχθεί από τον/τη σύζυγο ή τον/την αναγνωρισμένο/-η σύντροφό του, για το προηγούμενο φορολογικό ή ημερολογιακό έτος.

3. Ο άμεσα ασφαλισμένος υποχρεούται να δηλώνει οποιαδήποτε αλλαγή που επέρχεται στην επαγγελματική κατάσταση του/της συζύγου ή του/της αναγνωρισμένου/-ης συντρόφου του, αλλαγή η οποία ενδέχεται να συνεπάγεται ορισμένες αλλαγές όσον αφορά τα δικαιώματα κάλυψης δυνάμει του παρόντος Συστήματος.

Άρθρο 15 Διαζύγιο - λήξη σταθερής μη έγγαμης σχέσης

1. Ο/η σύζυγος που έχει διαζευχθεί από έναν άμεσα ασφαλισμένο ή ο/η αναγνωρισμένος/-η σύντροφος, του/της οποίου/-ας έχει λήξει η ιδιότητα συντρόφου σταθερής μη έγγαμης σχέσης, μπορεί να καλύπτεται από το παρόν Σύστημα κατά τη διάρκεια χρονικής περιόδου δώδεκα μηνών το πολύ, αρχής γενομένης από την επίσημη ημερομηνία του διαζυγίου ή της λήξης της σταθερής σχέσης και εφόσον δεν ασκεί προσοδοφόρο επαγγελματική δραστηριότητα.

2. Σε περίπτωση θανάτου του άμεσα ασφαλισμένου, εάν ο/η αναγνωρισμένος/-η σύντροφος, ο/η οποίος/-α είναι ασφαλισμένος/-η έμμεσα μέσω αυτού δεν μπορεί να επωφεληθεί από σύνταξη επιζώντος, εξακολουθεί να καλύπτεται δυνάμει του παρόντος Συστήματος με τους όρους που προβλέπονται στην παράγραφο 1.

Κεφάλαιο 2 - Τα συντηρούμενα πρόσωπα

Άρθρο 16 Συντηρούμενο τέκνο

1. Το συντηρούμενο τέκνο, κατά την έννοια του άρθρου 2 του παραρτήματος VII του κανονισμού υπηρεσιακής κατάστασης, καλύπτεται από το παρόν καθεστώς.

Σε περίπτωση που το συντηρούμενο τέκνο μπορεί να επωφελείται από κάλυψη της ιατροφαρμακευτικής περίθαλψης δυνάμει κάποιου άλλου συστήματος υγειονομικής ασφάλισης το οποίο προβλέπεται νομοθετικά ή κανονιστικά, το κοινό Σύστημα παρεμβαίνει ως συμπληρωματικό σύστημα.

2. Το όριο ηλικίας και οι εξαιρέσεις όσον αφορά την αναγνώριση της ιδιότητας του συντηρούμενου τέκνου ορίζονται στο άρθρο 2 παράγραφος 3 σημείο β) και παράγραφος 5 του παραρτήματος VII του κανονισμού υπηρεσιακής κατάστασης.

3. Το συντηρούμενο τέκνο δεν καλύπτεται από το παρόν Σύστημα κατά τη διάρκεια της χρονικής περιόδου της στρατιωτικής ή πολιτικής θητείας του.

Η κάλυψη αυτού του τέκνου μπορεί να χορηγηθεί και πέραν της ηλικίας των 26 ετών, για χρονική περίοδο που ισοδυναμεί με τη χρονική διάρκεια της στρατιωτικής ή πολιτικής θητείας, και εφόσον τα επιδόματα που προβλέπονται στο άρθρο 2 του παραρτήματος VII του ΚΥΚ χορηγούνται υπέρ αυτού.

Άρθρο 17 Άλλα πρόσωπα συντηρούμενα από τον άμεσα ασφαλισμένο

Το πρόσωπο που αναγνωρίζεται ως συντηρούμενο από τον άμεσα ασφαλισμένο κατά την έννοια του άρθρου 2 παράγραφος 4 του παραρτήματος VII του ΚΥΚ, μπορεί να καλύπτεται από το παρόν Σύστημα εφόσον δεν μπορεί να καλύπτεται από κάποιο άλλο σύστημα υγειονομικής ασφάλισης το οποίο προβλέπεται νομοθετικά ή κανονιστικά.

Άρθρο 18 Παράταση

Σε περίπτωση που δεν ασκεί καμία προσοδοφόρο επαγγελματική δραστηριότητα, ο δικαιούχος μπορεί να εξακολουθήσει να καλύπτεται από το παρόν Σύστημα κατά τη διάρκεια 12 μηνών το πολύ, αρχής γενομένης:

- από την ημερομηνία κατά την οποία απώλεσε την ιδιότητα του συντηρούμενου τέκνου ή του προσώπου εξομοιούμενου με συντηρούμενο τέκνο.

- από την ημερομηνία κατά την οποία απώλεσε το δικαίωμα να λαμβάνει σύνταξη ορφανού.

Δεύτερο μέρος Επιστροφή εξόδων

Τίτλος I - Γενική αρχή

Άρθρο 19 Ελευθερία επιλογής

1. Οι δικαιούχοι του παρόντος Συστήματος είναι ελεύθεροι να επιλέγουν τους ιατρούς και τα νοσηλευτικά ιδρύματα που προτιμούν.

2. Η γενική αρχή της ελευθερίας της επιλογής δεν συνεπάγεται κατ' ανάγκη επιστροφή των εξόδων μεταφοράς ή μετακίνησης τα οποία απορρέουν από αυτή την ελευθερία. οι κανόνες που διέπουν την επιστροφή αυτής της κατηγορίας εξόδων καθορίζονται στις γενικές εκτελεστικές διατάξεις.

3. Η ελευθερία της επιλογής εφαρμόζεται για τους δικαιούχους της συμπληρωματικότητας μόνον εφόσον έχουν προσφύγει προηγουμένως στις δυνατότητες του κύριου Συστήματος.

Τίτλος II - Κανόνες

Άρθρο 20 Γενικοί κανόνες που διέπουν την επιστροφή των εξόδων

1. Αποσκοπώντας στη διαφύλαξη της χρηματο-οικονονομικής ισορροπίας του Κοινού Συστήματος Υγειονομικής Ασφάλισης, και με τήρηση της γενικής αρχής της κοινωνικής κάλυψης από την οποία εμπνέεται το άρθρο 72 του ΚΥΚ, είναι δυνατό να καθορίζονται, στις γενικές εκτελεστικές διατάξεις, ανώτατα όρια επιστροφής εξόδων για ορισμένες παροχές.

Σε περίπτωση που τα έξοδα που έχουν καταβληθεί από τον ασφαλισμένο είναι μικρότερα από το ανώτατο όριο, η επιστροφή των εξόδων υπολογίζεται επί τη βάσει του ποσού που έχει καταβληθεί.

2. Για τις παροχές για τις οποίες δεν έχει καθοριστεί κανένα ανώτατο όριο επιστροφής εξόδων, το μέρος των εξόδων που εκτιμάται ότι είναι υπερβολικό σε σχέση με τα συνηθισμένα έξοδα στη χώρα στην οποία έχουν καταβληθεί δεν συνεπάγεται επιστροφή. Το μέρος των εξόδων που θεωρείται ότι είναι υπερβολικό καθορίζεται κατά περίπτωση από το γραφείο εκκαθάρισης λογαριασμών, έχοντας λάβει υπόψη τη γνώμη του ιατρού συμβούλου.

3. Τα έξοδα που έχουν σχέση με θεραπείες τις οποίες το γραφείο εκκαθάρισης λογαριασμών, έχοντας λάβει υπόψη τη γνώμη του ιατρού συμβούλου, κρίνει ότι δεν είναι ούτε λειτουργικές ούτε απαραίτητες, δεν συνεπάγονται επιστροφή τους.

4. Τα έξοδα που έχουν σχέση με παροχές οι οποίες δεν προβλέπονται στις γενικές εκτελεστικές διατάξεις της παρούσας ρύθμισης, μπορεί να επιστρέφονται κατά 80%, μετά από γνωμοδότηση του ιατρού συμβούλου του γραφείου εκκαθάρισης λογαριασμών. Οι πληροφορίες αυτές γνωστοποιούνται τακτικά στους ασφαλισμένους.

5. Για να εξασφαλιστεί ίση μεταχείριση όσον αφορά την εκκαθάριση των παροχών σε οποιοδήποτε κράτος μέλος της Ευρωπαϊκής Ένωσης, το Σώμα των προϊσταμένων διοικήσεων, έχοντας λάβει υπόψη τη γνώμη της επιτροπής διαχείρισης, αποφασίζει, τουλάχιστον κάθε δύο έτη, να θεσπίσει συντελεστές ισότητας. Οι συντελεστές αυτοί γνωστοποιούνται στους ασφαλισμένους.

6. Σύμφωνα με το άρθρο 72 παράγραφος 1 του ΚΥΚ, τα έξοδα επιστρέφονται κατά 100% σε περίπτωση φυματίωσης, πολυομελίτιδας, καρκίνου, διανοητικών νόσων και άλλων νόσων οι οποίες αναγνωρίζονται ως νόσοι συγκρίσιμης σοβαρότητας από την αρμόδια για τους διορισμούς αρχή, έχοντας λάβει υπόψη τη γνώμη του ιατρού συμβούλου του γραφείου εκκαθάρισης λογαριασμών.

Η γνωμοδότηση αυτή εκδίδεται επί τη βάσει των γενικών κριτηρίων τα οποία καθορίζονται στις γενικές εκτελεστικές διατάξεις, αφού έχει ζητηθεί η γνώμη του ιατρικού συμβουλίου.

Τα έξοδα τα οποία συνδέονται με τις διαγνωστικές εξετάσεις που προβλέπονται στις γενικές εκτελεστικές διατάξεις και τα έξοδα τοκετού επιστρέφονται επίσης κατά 100%.

Εντούτοις, αποσκοπώντας στη διασφάλιση της χρηματο-οικονονομικής ισορροπίας του Συστήματος, και με τήρηση της γενικής αρχής της κοινωνικής κάλυψης από την οποία εμπνέεται το άρθρο 72 του ΚΥΚ, ορισμένες παροχές μπορεί, κατ' εξαίρεση, να υπόκεινται σε ειδικά ανώτατα όρια επιστροφής εξόδων, τα οποία καθορίζονται στις γενικές εκτελεστικές διατάξεις.

7. Οι επιστροφές εξόδων που προβλέπονται κατά 100% δεν εφαρμόζονται σε περίπτωση επαγγελματικής ασθένειας ή ατυχήματος που είχαν ως συνέπεια την εφαρμογή του άρθρου 73 του ΚΥΚ.

Άρθρο 21 Ιδιαίτεροι κανόνες επιστροφής εξόδων για παροχές εκτός της Ευρωπαϊκής Ένωσης

1. Τα έξοδα τα οποία καταβάλλονται σε χώρα εκτός της Ευρωπαϊκής Ένωσης στην οποία το κόστος της ιατροφαρμακευτικής περίθαλψης είναι ιδιαιτέρως υψηλό, αποτελούν αντικείμενο μείωσης μέσω της εφαρμογής ενός συντελεστή επιστρεπτέας βάσης, η οποία επιτρέπει την εφαρμογή των συντελεστών επιστροφής για ένα ποσό εξόδων τα οποία καθίστανται συγκρίσιμα με τον μέσο όρο του κόστους της ιατροφαρμακευτικής περίθαλψης στις χώρες της Ευρωπαϊκής Ένωσης.

Αυτοί οι συντελεστές καθορίζονται επί τη βάσει επισήμων δεικτών του κόστους της υγείας, οι οποίοι είναι συγκρίσιμοι μεταξύ των διαφόρων χωρών και οι οποίοι αναθεωρούνται περιοδικά και γνωστοποιούνται στους ασφαλισμένους.

2. Ο συντελεστής επιστρεπτέας βάσης δεν εφαρμόζεται σε περίπτωση που το ποσό το οποίο είναι επιστρεπτέο επί τη βάσει των καταβληθέντων εξόδων είναι μικρότερο ή ίσο με το ανώτατο όριο επιστροφής που προβλέπονται στο άρθρο 20 παράγραφοι 1 και 6 τέταρτο εδάφιο.

3. Σε περίπτωση που, μετά από την εφαρμογή αυτού του συντελεστή επιστρεπτέας βάσης, το μέρος των εξόδων που δεν επιστρέφονται από το Σύστημα επιβάλλει σημαντική επιβάρυνση στον δικαιούχο, καταβάλλεται συμπληρωματική επιστροφή εξόδων με την οποία επιτυγχάνεται πραγματική επιστροφή του 50% του συνολικού ποσού των εξόδων που έχουν όντως καταβληθεί.

Αυτή η συμπληρωματική επιστροφή εξόδων δεν εφαρμόζεται στην περίπτωση παροχών οι οποίες υπόκεινται στα ανώτατα όρια επιστροφής εξόδων που προβλέπονται στο άρθρο 20 παράγραφοι 1 και 6 δεύτερο εδάφιο.

4. Σε περίπτωση σοβαρής ασθένειας που προβλέπεται στο άρθρο 20 σημείο 6, και εφόσον δεν υφίσταται στην Ευρωπαϊκή Ένωση ισοδύναμη θεραπευτική δυνατότητα, ο συντελεστής επιστρεπτέας βάσης δεν εφαρμόζεται από το γραφείο εκκαθάρισης λογαριασμών, μετά από γνωμοδότηση του ιατρού συμβούλου, η οποία απαιτείται για την προηγούμενη έγκριση.

Άρθρο 22 Επιστροφές εξόδων που εισπράττονται δυνάμει κάποιου άλλου συστήματος υγειονομικής ασφάλισης

1. Σε περίπτωση που ένας άμεσα ή έμμεσα ασφαλισμένος μπορεί να αξιώσει επιστροφές εξόδων δυνάμει μιας άλλης υγειονομικής ασφάλισης η οποία προβλέπεται νομοθετικά ή κανονιστικά, ο άμεσα ασφαλισμένος υποχρεούται:

(α) να δηλώσει αυτή την αξίωση στο γραφείο εκκαθάρισης λογαριασμών.

(β) να ζητήσει ο ίδιος ή, ανάλογα με την περίπτωση, μέσω αντιπροσώπου, την κατά προτεραιότητα επιστροφή των εξόδων την οποία εγγυάται το άλλο Σύστημα.

Εντούτοις, σε περίπτωση που υφίσταται υποχρέωση καταβολής εισφορών σε δύο συστήματα, οι άμεσα ασφαλισμένοι από το παρόν Σύστημα μπορούν να επιλέξουν το σύστημα στο οποίο θα απευθύνονται για την επιστροφή των παροχών από τις οποίες επωφελήθηκαν, γνωρίζοντας ότι το κοινό Σύστημα παρεμβαίνει ως συμπληρωματικό σύστημα στις περιπτώσεις κατά τις οποίες δεν παρεμβαίνει ως κύριο Σύστημα.

(γ) να επισυνάπτει σε κάθε αίτηση επιστροφής εξόδων την οποία εισάγει δυνάμει του παρόντος Συστήματος το πρωτότυπο αναλυτικής κατάστασης, συνοδευόμενης από δικαιολογητικά στοιχεία, των επιστροφών εξόδων τις οποίες ο άμεσα ή έμμεσα ασφαλισμένος έχει λάβει δυνάμει του άλλου συστήματος.

2. Το κοινό Σύστημα παρεμβαίνει ως συμπληρωματικό σύστημα για την επιστροφή των εξόδων των παροχών εφόσον το άλλο σύστημα έχει παρέμβει προηγουμένως για τις παροχές οι οποίες καλύπτονται από αυτό.

Σε περίπτωση που μια παροχή δεν καλύπτεται από το κύριο Σύστημα, αλλά που καλύπτεται από το κοινό Σύστημα, το κοινό Σύστημα θα παρέμβει ως κύριο Σύστημα.

3. Σε περίπτωση που το σύνολο των επιστροφών εξόδων των οποίων δικαιούται ο άμεσα ή έμμεσα ασφαλισμένος υπερβαίνει την επιστροφή η οποία προβλέπεται από το παρόν Σύστημα, η διαφορά αφαιρείται από το ποσό που επιστρέφεται από το παρόν Σύστημα.

Οι επιστροφές εξόδων που λαμβάνονται δυνάμει ιδιωτικής συμπληρωματικής υγειονομικής ασφάλισης, η οποία προορίζεται να καλύπτει το μέρος των εξόδων που δεν είναι επιστρεπτέο από το παρόν Σύστημα, δεν περιλαμβάνονται σε αυτόν τον υπολογισμό.

Άρθρο 23 Αποκλεισμός της δυνατότητας επιστροφής ορισμένων εξόδων

1. Σε περίπτωση που, μετά από την ιατρική εξέταση πρόσληψης, ένας έκτακτος υπάλληλος ή ένας συμβασιούχος υπάλληλος αποκλείεται από το δικαίωμα επιστροφής ορισμένων εξόδων, σύμφωνα με το άρθρο 28 δεύτερο εδάφιο και με το άρθρο 93 του καθεστώτος που εφαρμόζεται επί του λοιπού προσωπικού, το πόρισμα αυτών των εξετάσεων ανακοινώνεται στον ιατρό σύμβουλο του γραφείου εκκαθάρισης λογαριασμών. ο ιατρός σύμβουλος διευκρινίζει στο γραφείο εκκαθάρισης λογαριασμών ποιες είναι οι παροχές των οποίων τα έξοδα δεν δικαιολογούν επιστροφή.

2. Μετά από τη λήξη χρονικής περιόδου δύο ετών, αρχής γενομένης από την ημερομηνία της πρόσληψης του έκτακτου υπαλλήλου ή του συμβασιούχου υπαλλήλου, η αρχή που είναι εξουσιοδοτημένη για τη σύναψη των συμβάσεων πρόσληψης εξ ονόματος του θεσμικού οργάνου στο οποίο υπάγεται ο ενδιαφερόμενος, δύναται να ακυρώσει την απόφαση αποκλεισμού σε περίπτωση που, σύμφωνα με τη γνώμη του ιατρού συμβούλου του θεσμικού οργάνου, η ασθένεια ή η αναπηρία δεν έχει επανεμφανιστεί ή δεν παρουσίασε εξαιρετικά επακόλουθα κατά τη διάρκεια της εν λόγω χρονικής περιόδου.

Άρθρο 24 Ειδική επιστροφή εξόδων

1. Ειδικές επιστροφές εξόδων μπορούν να χορηγούνται δυνάμει του άρθρου 72 παράγραφος 3 του ΚΥΚ σχετικά με το μέρος των εξόδων που δεν έχει επιστραφεί και υπό τον όρο ότι τα έξοδα αυτά δεν υπερβαίνουν:

- το 50% των δαπανών που αντιστοιχούν στο 100% των ανωτάτων ορίων επιστροφής εξόδων που προβλέπονται στο άρθρο 20 παράγραφοι 1 και 6 τέταρτο εδάφιο.

- και, για τις παροχές που δεν υπόκεινται σε ανώτατα όρια, το 50% του ποσού που αντιστοιχεί στο 100% των δαπανών οι οποίες πράγματι καταβλήθηκαν σύμφωνα με τους εν ισχύ συντελεστές, εκτός από την συμπληρωματική επιστροφή εξόδων που προβλέπεται στο άρθρο 21 παράγραφος 3, και μετά από εφαρμογή του άρθρου 20 παράγραφος 2 και/ή του άρθρου 21 παράγραφος 1.

Το κατώφλι υπέρβασης κατά 50% υπολογίζεται μετά από την ενδεχόμενη εφαρμογή του συντελεστή ισότητας ο οποίος προβλέπεται στο άρθρο 20 παράγραφος 5.

Ορισμένες παροχές οι οποίες υπόκεινται σε ανώτατα όρια επιστροφής εξόδων που προβλέπονται στο άρθρο 20 παράγραφοι 1 και 6 δεύτερο εδάφιο μπορεί να μην λαμβάνονται υπόψη κατά τον καθορισμό της ειδικής επιστροφής εξόδων. Οι παροχές αυτές ανακεφαλαιώνονται σε πίνακα ο οποίος καθορίζεται στις γενικές εκτελεστικές διατάξεις της παρούσας ρύθμισης.

2. Σε περίπτωση που το μη επιστραφέν μέρος των εξόδων που έχουν θεωρηθεί ως μη υπερβολικά και εισερχόμενα στο πεδίο εφαρμογής των γενικών εκτελεστικών διατάξεων της παρούσας ρύθμισης, και τα οποία έχουν καταβληθεί από τον άμεσα ασφαλισμένο για τον εαυτό του ή για τα πρόσωπα τα οποία είναι έμμεσα ασφαλισμένα μέσω αυτού υπερβαίνει, κατά τη διάρκεια χρονικής περιόδου 12 μηνών, το ήμισυ του μέσου όρου των βασικών μηνιαίων εισοδημάτων καταστατικής προέλευσης που έχουν εισπραχθεί κατά τη διάρκεια της εν λόγω περιόδου, η ειδική επιστροφή εξόδων που προβλέπεται στο άρθρο 72, παράγραφος 3 του ΚΥΚ καθορίζεται κατά τον ακόλουθο τρόπο:

το μη επιστραφέν μέρος των προαναφερομένων εξόδων το οποίο υπερβαίνει το ήμισυ του μέσου όρου των βασικών μηνιαίων εισοδημάτων καταστατικής προέλευσης, επιστρέφεται με τους ακόλουθους συντελεστές:

- 90 % σε περίπτωση που πρόκειται για άμεσα ασφαλισμένο χωρίς κανέναν έμμεσα ασφαλισμένο μέσω αυτού.

- 100 % στις υπόλοιπες περιπτώσεις.

3. Στην περίπτωση άμεσα ασφαλισμένων οι οποίοι δεν δικαιούνται πλέον μισθού ή αποζημίωσης, η βάση της ειδικής επιστροφής εξόδων υπολογίζεται επί τη βάσει του ημίσεως του τελευταίου μηνιαίου βασικού μισθού ή της τελευταίας μηνιαίας αποζημίωσης που εισπράχθηκε.

4. Σε περίπτωση που δύο σύζυγοι ή αναγνωρισμένοι σύντροφοι είναι αμφότεροι άμεσα ασφαλισμένοι από το παρόν Σύστημα, έχουν, με κοινή συμφωνία τους, τη δυνατότητα να επιλέξουν σώρευση των μη επιστραφέντων μερών των ιατροφαρμακευτικών τους εξόδων, με την επιφύλαξη:

- ότι αυτή η σώρευση πραγματοποιείται επιβαρύνοντας τον/την άμεσα ασφαλισμένο/-η σύζυγο ή σύντροφο του/της οποίου/-ας το βασικό καταστατικό εισόδημα είναι υψηλότερο.

- ότι ο/η άλλος/-η σύζυγος ή σύντροφος παραιτείται από τη δυνατότητα ξεχωριστής υποβολής αίτησης ειδικής επιστροφής εξόδων.

- ότι η χρονική περίοδος των 12 μηνών που λαμβάνεται υπόψη είναι η ίδια για τους δύο συζύγους ή συντρόφους.

5. Σε περίπτωση που ο άμεσα ασφαλισμένος το ζητήσει, ο διορθωτικός συντελεστής του τόπου διορισμού του, ή του τόπου κατοικίας για τους δικαιούχους σύνταξης ή αποζημίωσης, εφαρμόζεται για τα βασικά μηνιαία εισοδήματα καταστατικής προέλευσης.

6. Η απόφαση σχετικά με κάθε αίτηση ειδικής επιστροφής εξόδων λαμβάνεται:

- είτε από την αρμόδια για τους διορισμούς αρχή του θεσμικού οργάνου στο οποίο υπάγεται ο ενδιαφερόμενος, επί τη βάσει γνώμης του γραφείου εκκαθάρισης λογαριασμών η οποία εκφέρεται σύμφωνα με τα γενικά κριτήρια που έχουν αποφασιστεί από την επιτροπή διαχείρισης αφού έχει ζητηθεί η γνώμη του ιατρικού συμβουλίου, σχετικά με τον ενδεχομένως υπερβολικό χαρακτήρα των εξόδων που έχουν καταβληθεί.

- είτε από το γραφείο εκκαθάρισης λογαριασμών, επί τη βάσει των ίδιων κριτηρίων, σε περίπτωση που έχει διοριστεί προς αυτόν τον σκοπό από την ρηθείσα αρχή.

Άρθρο 25 Κατ' αποκοπήν αποζημίωση για έξοδα κηδείας

Τα ακόλουθα πρόσωπα δικαιούνται κατ' αποκοπήν αποζημίωση για έξοδα κηδείας, το ποσό της οποίας καθορίζεται από τις γενικές εκτελεστικές διατάξεις της παρούσας ρύθμισης:

(α) σε περίπτωση θανάτου ενός προσώπου το οποίο είναι ασφαλισμένο έμμεσα μέσω αυτού ή στην περίπτωση ενός θνησιγενούς τέκνου: ο άμεσα ασφαλισμένος.

(β) σε περίπτωση θανάτου του άμεσα ασφαλισμένου: ο/η σύζυγος, ο/η αναγνωρισμένος/-η σύντροφος, τα τέκνα ή, ελλείψει αυτών, κάθε άλλο πρόσωπο το οποίο δικαιολογεί την πληρωμή των εξόδων της κηδείας.

Τίτλος III - Διαδικασίες

Άρθρο 26 Εγγραφή

1. Οι δικαιούχοι εγγράφονται στο κεντρικό γραφείο, αφενός και, αφετέρου, στο γραφείο εκκαθάρισης λογαριασμών.

2. Οι δικαιούχοι που κατοικούν σε χώρα στην οποία έχει δημιουργηθεί γραφείο εκκαθάρισης λογαριασμών εγγράφονται, κατ' αρχήν, σ' αυτό το γραφείο.

Οι δικαιούχοι που κατοικούν σε χώρα στην οποία δεν έχει δημιουργηθεί κανένα γραφείο εκκαθάρισης λογαριασμών, εγγράφονται σε ένα γραφείο εκκαθάρισης λογαριασμών το οποίο ορίζεται από το κεντρικό γραφείο.

Άρθρο 27 Προηγούμενη έγκριση

Σε περίπτωση που, δυνάμει της παρούσας ρύθμισης, η επιστροφή των εξόδων μπορεί να πραγματοποιηθεί μόνο μετά από προηγούμενη έγκριση, η σχετική απόφαση λαμβάνεται από την αρμόδια για τους διορισμούς αρχή ή από το γραφείο εκκαθάρισης λογαριασμών που ορίζεται από αυτήν, σύμφωνα με την ακόλουθη διαδικασία:

(α) η αίτηση προηγούμενης έγκρισης, συνοδευόμενη από συνταγή και/ή εκτίμηση των εξόδων από τον οδοντογιατρό ή τον θεράποντα ιατρό, υποβάλλεται από τον άμεσα ασφαλισμένο στο γραφείο εκκαθάρισης λογαριασμών το οποίο, ανάλογα με την περίπτωση, το υποβάλλει για έγκριση στον οδοντογιατρό σύμβουλο ή στον ιατρό σύμβουλο. σε αυτή την περίπτωση, ο οδοντογιατρός σύμβουλος ή ο ιατρός σύμβουλος διαβιβάζει τη γνώμη του στο γραφείο εκκαθάρισης λογαριασμών εντός προθεσμίας δύο εβδομάδων.

(β) το γραφείο εκκαθάρισης λογαριασμών αποφασίζει σχετικά με την αίτηση εφόσον έχει οριστεί προς αυτόν τον σκοπό, ή διαβιβάζει τη γνώμη του και, ανάλογα με την περίπτωση, τη γνώμη του οδοντογιατρού συμβούλου ή του ιατρού συμβούλου, στην αρμόδια για τους διορισμούς αρχή, η οποία αποφασίζει. Ο άμεσα ασφαλισμένος πληροφορείται αμέσως σχετικά με την απόφαση.

(γ) οι αιτήσεις επιστροφής εξόδων τα οποία είναι αποτέλεσμα παροχών που υπόκεινται σε έγκριση, δεν λαμβάνονται υπόψη εάν δεν έχει ζητηθεί έγκριση πριν από την πραγματοποίηση των παροχών. Ορισμένες εξαιρέσεις μπορεί να υπάρξουν σε κατεπείγουσες, δικαιολογημένες από ιατρική άποψη, περιπτώσεις, οι οποίες αναγνωρίζονται από τον ιατρό σύμβουλο του γραφείου εκκαθάρισης λογαριασμών.

Άρθρο 28 Αίτηση επιστροφής εξόδων

Οι αιτήσεις υποβάλλονται από τους άμεσα ασφαλισμένους στα γραφεία εκκαθάρισης λογαριασμών, χρησιμοποιώντας ενιαία έντυπα τα οποία συνοδεύονται από πρωτότυπα δικαιολογητικά στοιχεία. στην περίπτωση των συμπληρωματικών αιτήσεων επιστροφής εξόδων που προβλέπονται στο άρθρο 22 της παρούσας ρύθμισης, είναι υποχρεωτικό να επισυνάπτεται αντίγραφο του πρωτοτύπου τιμολογίου που έχει πληρωθεί, συνοδευόμενο από πρωτότυπη λεπτομερή κατάσταση των επιστροφών εξόδων που έχουν εισπραχθεί δυνάμει κάποιου άλλου συστήματος.

Άρθρο 29 Διαζύγιο και λήξη μη έγγαμης σχέσης

Με την επιφύλαξη ότι καλύπτεται από το παρόν Σύστημα, ο/η διαζευγμένος/-η σύζυγος ή αναγνωρισμένος/-η σύντροφος του οποίου το καθεστώς μη έγγαμου συντρόφου έχει λήξει, μπορεί να υποβάλει απευθείας για τον εαυτό του και, ανάλογα με την περίπτωση, για τα τέκνα των οποίων έχει τη φροντίδα, τις αιτήσεις προηγούμενης έγκρισης και επιστροφής εξόδων, υπό τις ίδιες προϋποθέσεις με αυτές που προβλέπονται στα άρθρα 27 και 28.

Άρθρο 30 Προκαταβολές

1. Είναι δυνατό να χορηγούνται προκαταβολές στους ασφαλισμένους για να τους επιτρέπουν να αντιμετωπίζουν σημαντικές δαπάνες. Χορηγούνται κυρίως υπό τη μορφή της ανάληψης των δαπανών σε περίπτωση εισαγωγής σε νοσοκομείο.

2. Οι προκαταβολές για ιατροφαρμακευτικά έξοδα ανακτώνται, είτε επί οποιουδήποτε ποσού το οποίο οφείλεται στον ασφαλισμένο δυνάμει του παρόντος Συστήματος, είτε επί των αποδοχών ή της σύνταξης, ή ακόμα επί οποιουδήποτε ποσού το οποίο οφείλεται στον άμεσα ασφαλισμένο εκ μέρους του θεσμικού του οργάνου. Εντούτοις, ο υπεύθυνος του κεντρικού γραφείου, αφού θα έχει πληροφορήσει σχετικά τον υπόλογο της Επιτροπής, μπορεί να παραιτηθεί από την ανάκτηση ενός υπολοίπου «προκαταβολής», κατ' εφαρμογή του άρθρου 73 του δημοσιονομικού κανονισμού:

- είτε σε περίπτωση που η εν λόγω χρηματική επίπτωση είναι ασήμαντη σε σχέση με το διοικητικό κόστος της πράξης,

- είτε σε περίπτωση αδυνατότητας της ανάκτησης, ιδίως ως συνέπεια του θανάτου ενός ασφαλισμένου.

3. Η τακτοποίηση της προκαταβολής πρέπει να λαμβάνει χώρα, κατά γενική αρχή, το αργότερο τρία έτη μετά από την ημερομηνία χορήγησης της προκαταβολής.

Άρθρο 31 Υποκατάσταση

Σε περίπτωση που η αιτία ενός ατυχήματος ή μιας ασθένειας αποδίδεται σε τρίτο πρόσωπο, οι Κοινότητες, εντός των ορίων των υποχρεώσεων οι οποίες απορρέουν για αυτές από την παρούσα ρύθμιση, υποκαθιστούν αυτοδικαίως το θύμα ή τα δικαιούμενα μέλη της οικογένειάς του στις ενέργειές τους κατά του υπευθύνου τρίτου προσώπου, σύμφωνα με το άρθρο 85α) του ΚΥΚ.

Άρθρο 32 Έκπτωση του δικαιώματος

1. Εκτός από περιπτώσεις ανωτέρας βίας δεόντως αποδεδειγμένες, ο άμεσα ασφαλισμένος χάνει το δικαίωμά του για παροχές εάν δεν ζητήσει την επιστροφή των εξόδων που έχει καταβάλει για τον εαυτό του ή για πρόσωπο καλυπτόμενο από την ασφάλισή του, εντός δεκαοκταμήνου μετά από την ημερομηνία των παροχών.

2. Οι αιτήσεις ειδικής επιστροφής εξόδων, όπως προβλέπεται στο άρθρο 24, πρέπει να υποβάλλονται εντός προθεσμίας 12 μηνών, αρχής γενομένης από την ημερομηνία επιστροφής των εξόδων της τελευταίας παροχής που περιλαμβάνεται στην υπό εξέταση περίοδο 12 μηνών.

Άρθρο 33 Επιστροφή αχρεωστήτως καταβληθέντων

Κατ' εφαρμογή του άρθρου 85 του ΚΥΚ, κάθε ποσό που έχει εισπραχθεί αχρεωστήτως αναζητείται και επιστρέφεται, εφόσον ο δικαιούχος γνώριζε το αντικανονικό της καταβολής ή εάν οι σχετικές παρατυπίες ήταν τόσο πρόδηλες που δεν θα μπορούσε να μην είχε λάβει γνώση τους.

Άρθρο 34 Απάτη

Με την επιφύλαξη του άρθρου 33 της παρούσας ρύθμισης, ο άμεσα ασφαλισμένος ή ο δικαιούχος ο οποίος έχει εισπράξει ή αποπειραθεί να εισπράξει δια δόλου την επιστροφή παροχών για τον εαυτό του ή για πρόσωπο ασφαλισμένο μέσω αυτού, εκπίπτει αυτομάτως του δικαιώματος επιστροφής αυτών των παροχών και εκτίθεται σε πειθαρχικές κυρώσεις.

Άρθρο 35 Ένδικα μέσα

1. Κάθε πρόσωπο που αναφέρεται στην παρούσα ρύθμιση διαθέτει τα ένδικα μέσα που προβλέπονται στον τίτλο VII του ΚΥΚ.

2. Προτού λάβει απόφαση σχετικά με καταγγελία που υποβάλλεται βάσει του άρθρου 90 παράγραφος 2 του ΚΥΚ, η αρμόδια για τους διορισμούς αρχή ή, ανάλογα με την περίπτωση, το διοικητικό συμβούλιο πρέπει να ζητήσει τη γνώμη της επιτροπής διαχείρισης.

Η επιτροπή διαχείρισης μπορεί να αναθέσει στον πρόεδρό της να λάβει τα μέτρα τα οποία επιτρέπουν να ληφθούν συμπληρωματικές πληροφορίες. Σε περίπτωση που η διαμάχη είναι ιατρικής φύσης, η επιτροπή διαχείρισης μπορεί, προτού αποφασίσει, να ζητήσει τη γνώμη ενός ιατρού εμπειρογνώμονα. Τα έξοδα της εμπειρογνωμοσύνης επιβαρύνουν το κοινό Σύστημα.

Η επιτροπή διαχείρισης οφείλει να αποφασίσει εντός προθεσμίας δύο μηνών, αρχής γενομένης από τη λήψη της αίτησης για την έκδοση γνώμης. Η γνώμη αυτή διαβιβάζεται ταυτοχρόνως στην αρμόδια αρχή και στον ενδιαφερόμενο.

Ελλείψει γνώμης της επιτροπής διαχείρισης εντός αυτής της προθεσμίας, η αρμόδια για τους διορισμούς αρχή ή, ανάλογα με την περίπτωση, το διοικητικό συμβούλιο μπορεί να αποφασίσει.

Τρίτο μέρος Οργάνωση του Συστήματος

Τίτλος I - Γενικές αρχές

Άρθρο 36 Όργανα

Η λειτουργία του παρόντος Συστήματος εξασφαλίζεται από μια επιτροπή διαχείρισης, ένα κεντρικό γραφείο, γραφεία εκκαθάρισης λογαριασμών και ένα ιατρικό συμβούλιο.

Άρθρο 37 Ιατρικό απόρρητο

Οι υπάλληλοι που είναι διορισμένοι στα γραφεία εκκαθάρισης λογαριασμών και στο κεντρικό γραφείο, τα μέλη της επιτροπής διαχείρισης, καθώς επίσης και κάθε πρόσωπο το οποίο συμμετέχει στις συνεδριάσεις της επιτροπής διαχείρισης, δεσμεύονται από το ιατρικό απόρρητο όσον αφορά τις πληροφορίες και/ή τα στοιχεία των οποίων έχουν λάβει γνώση κατά την άσκηση των καθηκόντων τους.

Εξακολουθούν να υπόκεινται σε αυτή τη δέσμευση και μετά από την παύση της άσκησης αυτών των καθηκόντων στα προαναφερόμενα γραφεία ή στην επιτροπή διαχείρισης.

Τίτλος II - Λειτουργία των οργάνων

Άρθρο 38 Επιτροπή διαχείρισης

1. Η επιτροπή διαχείρισης απαρτίζεται από τα ακόλουθα τακτικά μέλη:

- τέσσερις εκπρόσωποι της Επιτροπής οι οποίοι ορίζονται από την αρμόδια για τους διορισμούς αρχή,

- ένας εκπρόσωπος από καθένα από τα λοιπά θεσμικά όργανα, ο οποίος ορίζεται από την οικεία αρμόδια για τους διορισμούς αρχή,

- ένας εκπρόσωπος των κοινοτικών εκτελεστικών οργανισμών ο οποίος ορίζεται με κοινή συμφωνία από τις οικείες αρμόδιες για τους διορισμούς αρχές,

- τέσσερις εκπρόσωποι του προσωπικού της Επιτροπής, οι οποίοι ορίζονται από την κεντρική επιτροπή του προσωπικού αυτού του θεσμικού οργάνου,

- ένας εκπρόσωπος του προσωπικού από καθένα από τα λοιπά θεσμικά όργανα, ο οποίος ορίζεται από την οικεία επιτροπή του προσωπικού,

- ένας εκπρόσωπος του προσωπικού των κοινοτικών εκτελεστικών οργανισμών, ο οποίος ορίζεται με κοινή συμφωνία από τις οικείες επιτροπές του προσωπικού.

2. Ορίζονται επίσης αναπληρωματικά μέλη με τους ίδιους όρους με αυτούς που προβλέπονται στην παράγραφο 1.

3. Οι εντολές των τακτικών και των συμπληρωματικών μελών καλύπτουν περίοδο δύο ετών. Είναι ανανεώσιμες.

4. Κάθε τακτικό μέλος, ή, κατά την απουσία του, το αναπληρωματικό μέλος, έχει δικαίωμα ψήφου.

5. Η επιτροπή διαχείρισης αποφασίζει για τον εσωτερικό κανονισμό της, με πλειοψηφία των δύο τρίτων των μελών τα οποία έχουν δικαίωμα ψήφου.

Ο εσωτερικός κανονισμός προβλέπει ιδίως τους λεπτομερείς κανόνες που έχουν σχέση με :

- την εκλογή του προέδρου,

- τη διοργάνωση, τη σύγκληση και τη συχνότητα των συνεδριάσεων,

- τον ενδεχόμενο ορισμό επιτροπής για την προετοιμασία των συνεδριάσεων,

- τον ορισμό των προσώπων που μπορούν να συμμετέχουν στις συνεδριάσεις της επιτροπής διαχείρισης χωρίς δικαίωμα ψήφου,

- τους κανόνες που διέπουν τις συνεδριάσεις της και την έκδοση των γνωμοδοτήσεών της.

6. Στην επιτροπή διαχείρισης ανατίθεται:

(α) να μεριμνά για την ομοιόμορφη εφαρμογή της παρούσας ρύθμισης και να απευθύνει στα θεσμικά όργανα κάθε χρήσιμη προς αυτόν τον σκοπό υπόδειξη ή σύσταση.

(β) να εξετάζει τη χρηματοοικονομική κατάσταση του παρόντος Συστήματος και να απευθύνει στα θεσμικά όργανα κάθε χρήσιμη προς αυτόν τον σκοπό υπόδειξη ή σύσταση.

(γ) να συντάσσει λεπτομερή ετήσια έκθεση σχετικά με τη χρηματοοικονομική κατάσταση του παρόντος Συστήματος και να την διαβιβάζει πριν από την 1η Ιουλίου στα θεσμικά όργανα και στις επιτροπές προσωπικού τους.

(δ) ανάλογα με την περίπτωση, να προτείνει ή να συστήνει στην Επιτροπή έκδοση ή τροποποίηση των γενικών εκτελεστικών διατάξεων της παρούσας ρύθμισης και κάθε μέτρου που είναι απαραίτητο για την απρόσκοπτη λειτουργία του παρόντος Συστήματος, καθώς επίσης και να υποβάλλει προτάσεις σχετικά με το κεφάλαιο κίνησης το οποίο είναι αναγκαίο για τη λειτουργία του Συστήματος.

(ε) να εκφέρει γνώμες στις περιπτώσεις που προβλέπονται από την παρούσα ρύθμιση.

(στ) ανάλογα με την περίπτωση, να εκφέρει γνώμη σχετικά με οποιοδήποτε ζήτημα το οποίο υπάγεται, άμεσα ή έμμεσα, στην εφαρμογή των διατάξεων του ΚΥΚ στον τομέα της κάλυψης από την υγειονομική ασφάλιση.

(ζ) να εκφέρει γνώμη σχετικά με το επίπεδο των προβλεπομένων εισφορών και παροχών, ιδίως σε περίπτωση αισθητών διακυμάνσεων του κόστους της ιατροφαρμακευτικής περίθαλψης.

7. Οι εργασίες της επιτροπής διαχείρισης είναι απόρρητες.

Άρθρο 39 Κεντρικό γραφείο

1. Το κεντρικό γραφείο προσαρτάται στην Επιτροπή.

2. Του έχει ανατεθεί:

(α) να συντονίζει και να ελέγχει τις εργασίες των γραφείων εκκαθάρισης λογαριασμών.

(β) να μεριμνά για την ομοιόμορφη εφαρμογή των κανόνων εκκαθάρισης των παροχών.

(γ) να εκτελεί καθήκοντα γραμματείας της επιτροπής διαχείρισης.

(δ) να εκπονεί κάθε στατιστική μελέτη ή ανάλυση που είναι αναγκαία για την απρόσκοπτη λειτουργία του παρόντος Συστήματος, έτσι ώστε να επιτρέπει στην επιτροπή διαχείρισης να έχει επακριβή εικόνα της σημασίας, της κατανομής και της εξέλιξης των καλυπτομένων κινδύνων και να εκδίδει τη γνώμη η οποία προβλέπεται στο άρθρο 38 παράγραφος 6 στοιχείο ζ) της παρούσας ρύθμισης.

(ε) σε σύνδεση με τα γραφεία εκκαθάρισης λογαριασμών, να διαπραγματεύεται, στο μέτρο του δυνατού, με τους εκπροσώπους του ιατρικού σώματος και/ή τις αρμόδιες αρχές, ενώσεις και ιδρύματα, συμφωνίες για τον καθορισμό των συντελεστών που πρέπει να εφαρμόζονται για τους δικαιούχους, λαμβάνοντας υπόψη τις τοπικές συνθήκες και, ανάλογα με την περίπτωση, πίνακες τιμών που ήδη ισχύουν, τόσο από ιατρική όσο και από νοσοκομειακή άποψη.

(στ) να διαπραγματεύεται, εφόσον αυτό είναι εφικτό, με τα κύρια συστήματα των κρατών μελών, γενικές συμφωνίες που αποσκοπούν στην απλούστευση των διαδικασιών οι οποίες εφαρμόζονται για τους δικαιούχους του παρόντος Συστήματος.

Άρθρο 40 Γραφεία εκκαθάρισης λογαριασμών

1. Τα γραφεία εκκαθάρισης λογαριασμών δημιουργούνται ή καταργούνται από την Επιτροπή, κατά την κρίση της, ιδίως όσον αφορά τους τόπους διορισμού των υπαλλήλων.

Η δημιουργία ή η κατάργηση ενός γραφείου εκκαθάρισης λογαριασμών ενός άλλου θεσμικού οργάνου μπορεί να πραγματοποιηθεί μόνον εφόσον το όργανο αυτό συμφωνεί και αφού η επιτροπή διαχείρισης θα έχει εκφέρει τη γνώμη της.

2. Οι υπάλληλοι των γραφείων εκκαθάρισης λογαριασμών ασκούν τα καθήκοντα τα οποία προβλέπονται στην παρούσα ρύθμιση, σύμφωνα με τις οδηγίες και υπό τον έλεγχο του προϊσταμένου του κεντρικού γραφείου.

3. Σε κάθε γραφείο εκκαθάρισης λογαριασμών εργάζονται ιατροί και οδοντίατροι σύμβουλοι, επιφορτισμένοι με τα καθήκοντα τα οποία ορίζονται στην παρούσα ρύθμιση και στις γενικές εκτελεστικές διατάξεις της.

Τα καθήκοντα του ιατρού συμβούλου ο οποίος εργάζεται στα γραφεία εκκαθάρισης λογαριασμών είναι ασυμβίβαστα με τα καθήκοντα του ιατρού συμβούλου ενός θεσμικού οργάνου.

4. Σε κάθε γραφείο εκκαθάρισης λογαριασμών ανατίθεται:

(α) να παραλαμβάνει και να εκκαθαρίζει τις αιτήσεις επιστροφής εξόδων οι οποίες υποβάλλονται από τους ασφαλισμένους που είναι εγγεγραμμένοι σε αυτό το γραφείο, και να εκτελούν τις συναφείς πληρωμές.

(β) να ζητεί, στις περιπτώσεις οι οποίες προβλέπονται από την παρούσα ρύθμιση καθώς επίσης και στις περιπτώσεις κατά τις οποίες η επιτροπή διαχείρισης ή το κεντρικό γραφείο θέτουν ζητήματα ιατρικής φύσης που συναρτώνται με την εκκαθάριση των παροχών, τη γνώμη του ιατρού συμβούλου, ο οποίος δύναται, ανάλογα με την περίπτωση, να ζητήσει τη γνώμη του ιατρού συμβούλου του οικείου θεσμικού οργάνου.

(γ) να εξετάζει τους φακέλους των αιτήσεων προηγούμενης έγκρισης και να τους δίνει την προσήκουσα συνέχεια.

(δ) να εκφέρει τις γνώμες που προβλέπονται στην παρούσα ρύθμιση.

(ε) να εκτελεί καθήκοντα γραμματείας των ιατρών συμβούλων.

Άρθρο41 Ιατρικό συμβούλιο

Η επιτροπή διαχείρισης επικουρείται από ένα ιατρικό συμβούλιο το οποίο απαρτίζεται από έναν ιατρό σύμβουλο για κάθε θεσμικό όργανο και από ιατρούς συμβούλους από κάθε γραφείο εκκαθάρισης λογαριασμών.

Η επιτροπή διαχείρισης ή το κεντρικό γραφείο μπορούν να συμβουλεύονται το ιατρικό συμβούλιο σχετικά με οποιοδήποτε ζήτημα ιατρικής φύσης το οποίο ενδέχεται να τεθεί στο πλαίσιο του παρόντος Συστήματος. Το ιατρικό συμβούλιο συνεδριάζει κατόπιν σχετικού αιτήματος της επιτροπής διαχείρισης ή του κεντρικού γραφείου, ή κατόπιν σχετικού αιτήματος ενός από τους ιατρούς συμβούλους των γραφείων εκκαθάρισης λογαριασμών, και εκφέρει τη γνώμη του εντός της προθεσμίας που του τάσσεται.

Τέταρτο μέρος Χρηματοοικονομικές διατάξεις

Τίτλος I - Διαχείριση

Άρθρο 42 Εισφορές

Τα ενδιαφερόμενα θεσμικά όργανα και οργανισμοί κοινοτικού χαρακτήρα καταβάλλουν κάθε μήνα στους λογαριασμούς του κοινού Συστήματος υγειονομικής ασφάλισης (ΚΣΥΑ), το αργότερο οκτώ ημέρες μετά από την πληρωμή των αποδοχών, αποζημιώσεων και επιδομάτων που υπόκεινται σε εισφορά στο παρόν Σύστημα, τις δικές τους εισφορές καθώς επίσης και τις εισφορές των άμεσα ασφαλισμένων.

Άρθρο 43 Έκδοση εντολών και έλεγχος

1. Η εκτέλεση των εσόδων και των δαπανών του κοινού Συστήματος υγειονομικής ασφάλισης πραγματοποιείται, κατ' αναλογία, σύμφωνα με τις διατάξεις που προβλέπονται στον δημοσιονομικό κανονισμό ο οποίος εφαρμόζεται για τον γενικό προϋπολογισμό των Ευρωπαϊκών Κοινοτήτων, και ιδίως στο άρθρο 60 αυτού του κανονισμού.

2. Τα έσοδα και οι εντεταλμένες, από τα γραφεία εκκαθάρισης λογαριασμών και το κεντρικό γραφείο, πληρωμές αποτελούν αντικείμενο επαλήθευσης εκ των προτέρων η οποία πραγματοποιείται από υπαλλήλους διαφορετικούς από τον υπάλληλο που άρχισε την πράξη.

3. Το κεντρικό γραφείο διενεργεί ή διατάσσει τη διενέργεια ελέγχων εκ των υστέρων, με σκοπό:

- να βεβαιωθεί για τη νομιμότητα και την κανονικότητα των πράξεων που έχουν πραγματοποιηθεί από τα γραφεία εκκαθάρισης λογαριασμών και για την τήρηση των γενικών αρχών της χρηστής δημοσιονομικής διαχείρισης.

- να βεβαιωθεί, ενδεχομένως σε συνεργασία με τους εσωτερικούς λογιστικούς ελεγκτές των θεσμικών οργάνων, για το κατά πόσον υφίσταται αντιστοιχία μεταξύ των εισφορών που έχουν καταβληθεί από τα θεσμικά όργανα, αφενός και, αφετέρου, των εσόδων που έχουν εισπραχθεί εξ αυτής της αιτίας από το ΚΣΥΑ.

4. Το κεντρικό γραφείο πληροφορεί την επιτροπή διαχείρισης σχετικά με τους μηχανισμούς εσωτερικού ελέγχου και με τα πορίσματα των διενεργηθέντων ελέγχων.

Τίτλος II - Λογιστική

Άρθρο 44 Λογιστική δομή

1. Η Επιτροπή δημιουργεί, με πρωτοβουλία του υπολόγου της, μια διακριτή, εκτός προϋπολογισμού, λογιστική, για να παρακολουθεί τις πράξεις που έχουν σχέση με το Σύστημα.

2. Προς αυτόν τον σκοπό, μετά από γνωμοδότηση της επιτροπής διαχείρισης, ο υπόλογος της Επιτροπής αποφασίζει ένα λογιστικό σχέδιο το οποίο επιτρέπει την κατανομή των πράξεων ανάλογα με τη φύση και την προέλευσή τους, πραγματοποιώντας διάκριση μεταξύ του συνόλου των θεσμικών οργάνων, αφενός και, αφετέρου, των διαφόρων οργανισμών κοινοτικού χαρακτήρα.

Αυτό το λογιστικό σχέδιο πραγματοποιεί διάκριση μεταξύ λογαριασμών αποτελεσμάτων και λογαριασμών ισολογισμού.

3. Το οικονομικό έτος υποδιαιρείται σε δώδεκα λογιστικές περιόδους οι οποίες αντιστοιχούν στους δώδεκα μήνες του ημερολογιακού έτους.

Άρθρο 45 Λογιστικά βιβλία και στοιχεία

1. Κάθε πράξη σχετική με το Σύστημα καταγράφεται σε ένα "ημερολόγιο".

2. Στο τέλος κάθε λογιστικής περιόδου εκδίδονται από τον υπόλογο της Επιτροπής:

- ένα "απόσπασμα λογαριασμού" στο οποίο ανακεφαλαιώνονται χρονολογικά το σύνολο των πράξεων που έχουν σχέση με κάθε λογαριασμό που κινείται, με ένδειξη του υπολοίπου της αρχής και του τέλους κάθε περιόδου,

- "πίνακες για κάθε υπάλληλο" με χρονολογική ένδειξη, για κάθε λογαριασμό "προκαταβολής" και για κάθε ασφαλισμένο, του ποσού των πράξεων που δεν έχουν ακόμα τακτοποιηθεί στο τέλος της λογιστικής περιόδου,

- έναν "γενικό ισολογισμό των λογαριασμών".

3. Μετά από το κλείσιμο του πρώτου εξαμήνου, εκδίδονται από τον υπόλογο της Επιτροπής, σύμφωνα με τις διατάξεις του άρθρου 44 παράγραφος 2:

- ένας "λογαριασμός οικονομικού αποτελέσματος" ο οποίος παρουσιάζει το σύνολο των επιβαρύνσεων και των προϊόντων του προηγούμενου εξαμήνου,

- ένας "ενδιάμεσος ισολογισμός" ο οποίος αναφέρει ξεχωριστά το αποτέλεσμα που αφορά το τρέχον οικονομικό έτος και τη σώρευση των αποτελεσμάτων που αφορούν τα προηγούμενα οικονομικά έτη και που έχουν καταλογιστεί στα αποθεματικά.

Οι εξαμηνιαίες καταστάσεις διαβιβάζονται από την Επιτροπή στην επιτροπή διαχείρισης, στον εσωτερικό λογιστικό ελεγκτή της Επιτροπής, καθώς επίσης και στα λοιπά θεσμικά όργανα, το αργότερο έξη εβδομάδες μετά από το τέλος του πρώτου εξαμήνου.

4. Μετά από το κλείσιμο κάθε οικονομικού έτους, εκδίδονται από τον υπόλογο της Επιτροπής, σύμφωνα με τις διατάξεις 44 παράγραφος 2:

- ένας "λογαριασμός οικονομικού αποτελέσματος" ο οποίος παρουσιάζει το σύνολο των επιβαρύνσεων και των προϊόντων του οικονομικού έτους,

- ένας "ισολογισμός" ο οποίος αναφέρει ξεχωριστά το αποτέλεσμα που αφορά το οικονομικό έτος που έχει κλείσει και τη σώρευση των αποτελεσμάτων που αφορούν τα προηγούμενα οικονομικά έτη και που έχουν καταλογιστεί στα αποθεματικά.

Εκτός από τα προαναφερόμενα έγγραφα, ο υπόλογος μπορεί να χρειαστεί να εκδώσει οποιοδήποτε άλλο λογιστικό στοιχείο που απαιτείται από την επιτροπή διαχείρισης.

5. Αυτές οι ετήσιες δημοσιονομικές καταστάσεις αποτελούν αντικείμενο διαδικασίας πιστοποίησης των λογαριασμών.

6. Το σύνολο τω ετήσιων λογιστικών καταστάσεων, συνοδευόμενων από τη σημείωση πιστοποίησης, διαβιβάζεται από την Επιτροπή στην επιτροπή διαχείρισης, καθώς επίσης και στα λοιπά θεσμικά όργανα, το αργότερο μέχρι την 1η Μαΐου του επόμενου οικονομικού έτους.

Τίτλος III - Χρηματοοικονομική πληροφόρηση και χρηματοοικονομική ισορροπία του Συστήματος

Κεφάλαιο 1 -Χρηματοοικονομική πληροφόρηση

Άρθρο 46 Λογαριασμός διαχείρισης

Το αργότερο μέχρι την 1η Μαΐου κάθε οικονομικού έτους, η Επιτροπή διαβιβάζει στην επιτροπή διαχείρισης, στον εσωτερικό λογιστικό ελεγκτή της Επιτροπής καθώς επίσης και στα λοιπά θεσμικά όργανα έναν "λογαριασμό διαχείρισης" ο οποίος περιλαμβάνει:

- συνθετικό πίνακα της εξέλιξης του αποτελέσματος του συνόλου του Συστήματος για τα πέντε τελευταία οικονομικά έτη, συνοδευόμενο από πρόβλεψη για το επόμενο οικονομικό έτος,

- πίνακα στον οποίο αναφέρεται κατά τον ίδιο τρόπο η εξέλιξη των επιβαρύνσεων,

- πίνακα στον οποίο αναφέρεται κατά τον ίδιο τρόπο η εξέλιξη των εσόδων,

- πίνακα στον οποίο αναφέρεται κατά τον ίδιο τρόπο η εξέλιξη του μέσου όρου των επιβαρύνσεων και των εσόδων για κάθε άμεσα ασφαλισμένο.

Άρθρο 47 Χρηματοοικονομική ανάλυση

Στο τέλος κάθε οικονομικού έτους, το κεντρικό γραφείο εκπονεί, υπ' ευθύνη του, χρηματοοικονομική ανάλυση της κατάστασης του Συστήματος. Το έγγραφο αυτό διαβιβάζεται στην επιτροπή διαχείρισης το αργότερο μέχρι την 1η Μαΐου του επόμενου οικονομικού έτους.

Επί τη βάσει αυτής της χρηματοοικονομικής ανάλυσης και του συνόλου των ετήσιων καταστάσεων που αναφέρονται στα άρθρα 45 και 46, η επιτροπή διαχείρισης συντάσσει την ετήσια έκθεση η οποία αναφέρεται στο άρθρο 38 παράγραφος 6 σημείο γ).

Άρθρο 48 Χρηματοοικονομική διαχείριση

Οι προϊστάμενοι της διοίκησης, έκαστος εξ ονόματος του θεσμικού οργάνου το οποίο εκπροσωπεί, επί τη βάσει των ετήσιων στοιχείων που αναφέρονται στα άρθρα 45, 46 και 47, συνοδευόμενα από τις ενδεχόμενες παρατηρήσεις του λογιστικού ελεγκτή ο οποίος έχει διενεργήσει την πιστοποίηση των λογαριασμών και του υπολόγου της Επιτροπής, και επί τη βάσει της έκθεσης της επιτροπής διαχείρισης που αναφέρεται στο άρθρο 38 παράγραφος 6 σημείο γ), αναγνωρίζουν τη χρηστή διοικητική διαχείριση η οποία πραγματοποιήθηκε από τον υπεύθυνο του κεντρικού γραφείου, εντός προθεσμίας δύο ετών μετά από την κατάθεση των ετήσιων δημοσιονομικών καταστάσεων και του λογαριασμού διαχείρισης.

Κεφάλαιο 2 - Χρηματοοικονομική ισορροπία του Συστήματος

Άρθρο 49 Χρηματοοικονομική ισορροπία

Χρηματοοικονομικός στόχος του Συστήματος είναι να εξασφαλίζεται ισορροπία, σε περιοδική βάση, μεταξύ των δαπανών και των εσόδων που απορρέουν από την εφαρμογή του Συστήματος.

Άρθρο 50 Έλλειμμα

1. Σε περίπτωση που η λογιστική κατάσταση δείχνει έλλειμμα το οποίο απειλεί τη χρηματοοικονομική ισορροπία του Συστήματος, το έλλειμμα αυτό καλύπτεται από τα αποθεματικά τα οποία αναφέρονται στο άρθρο 51.

2. Αν τα ρηθέντα αποθεματικά δεν επαρκούν για να καλύψουν το έλλειμμα, η επιτροπή διαχείρισης προσφεύγει κατεπειγόντως στα θεσμικά όργανα τα οποία, μετά από γνωμοδότηση της επιτροπής του ΚΥΚ, αποφασίζουν να λάβουν μέτρα για την αποκατάσταση της χρηματοοικονομικής ισορροπίας.

Άρθρο 51 Αποθεματικά

1. Σε περίπτωση που η λογιστική κατάσταση δείχνει πλεόνασμα, το πλεόνασμα αυτό καταχωρίζεται στο παθητικό του ισολογισμού του Συστήματος, σε έναν λογαριασμό ο οποίος αποκαλείται «Αποτελέσματα υπό μορφή αποθεματικών».

2. Η Επιτροπή, μετά από τη γνωμοδότηση της επιτροπής διαχείρισης, τοποθετεί τα αποθεματικά με τους βέλτιστους όρους, λαμβάνοντας υπόψη τις ανάγκες του Συστήματος όσον αφορά το κεφάλαιο κίνησής του. Το κεντρικό γραφείο πληροφορεί τακτικά τα λοιπά θεσμικά όργανα, καθώς επίσης και την επιτροπή διαχείρισης, σχετικά με το ύψος των ποσών τα οποία έχουν τοποθετηθεί κατ' αυτό τον τρόπο και με τις λεπτομέρειες αυτής της τοποθέτησης, επί τη βάσει ετήσιας έκθεσης διαχείρισης που εκπονείται από την υπηρεσία της Επιτροπής η οποία είναι επιφορτισμένη με τη διαχείριση αυτών των τοποθετήσεων.

Οι τόκοι των τοποθετήσεων αποτελούν έσοδα του Συστήματος τα οποία καταλογίζονται στο οικονομικό έτος της τοποθέτησής τους.

3. Τα αποθεματικά χρησιμεύουν κατά πρώτον λόγο για την κάλυψη των ελλειμμάτων που ενδέχεται να παρουσιαστούν. Τα θεσμικά όργανα εξετάζουν περιοδικά, μετά από γνωμοδότηση της επιτροπής διαχείρισης και της επιτροπής του ΚΥΚ, τη σκοπιμότητα, λαμβανομένης υπόψη ιδίως της δημογραφικής εξέλιξης των δικαιούχων, είτε να χρησιμοποιηθούν τα αποθεματικά για την κάλυψη της ενδεχόμενης επιδείνωσης των κινδύνων, είτε να τροποποιηθούν οι διατάξεις της παρούσας ρύθμισης.

Οι κανόνες που διέπουν την επιστροφή των εξόδων, όπως καθορίζονται στις γενικές εκτελεστικές διατάξεις, μπορεί επίσης να τροποποιηθούν σε συνάρτηση με την εξέλιξη της χρηματοοικονομικής ισορροπίας του Συστήματος, σύμφωνα με τους λεπτομερείς κανόνες που προβλέπονται στο άρθρο 52.

Πέμπτο μέρος Τελικές διατάξεις

Άρθρο 52 Καθορισμός και ενημέρωση των κανόνων οι οποίοι διέπουν την επιστροφή των εξόδων

1. Δυνάμει του άρθρου 72 παράγραφος 1 τρίτο εδάφιο του ΚΥΚ, τα θεσμικά όργανα αναθέτουν στην Επιτροπή την αρμοδιότητα να καθορίζει, μέσω γενικών εκτελεστικών διατάξεων, κανόνες οι οποίοι διέπουν την επιστροφή των εξόδων, αποσκοπώντας στη διαφύλαξη της χρηματοοικονομικής ισορροπίας του Συστήματος και με τήρηση της γενικής αρχής της κοινωνικής κάλυψης η οποία εμπνέει το άρθρο 72 παράγραφος 1 πρώτο εδάφιο του ΚΥΚ.

2. Οι γενικές εκτελεστικές διατάξεις καθορίζονται μετά από γνωμοδότηση της επιτροπής διαχείρισης και αφού θα έχει ζητηθεί η γνώμη της επιτροπής ΚΥΚ.

Άρθρο 53 Αναθεώρηση

1. Η παρούσας ρύθμιση μπορεί να αναθεωρηθεί, με τους όρους που προβλέπονται στο άρθρο 72 παράγραφος 1 πρώτο εδάφιο του ΚΥΚ, επί τη βάσει πρότασης ενός θεσμικού οργάνου, μιας επιτροπής του προσωπικού ή της επιτροπής διαχείρισης.

2. Κάθε πρόταση για αναθεώρηση της ρύθμισης αποτελεί αντικείμενο γνωμοδότησης της επιτροπής διαχείρισης.

Άρθρο 54 Κατάργηση

Καταργείται η ρύθμιση σχετικά με την υγειονομική ασφάλιση των υπαλλήλων των Ευρωπαϊκών Κοινοτήτων, όπως τροποποιήθηκε τελευταία στις 26 Ιανουαρίου 1999, εκτός από τα παραρτήματά της.

Τα παραρτήματα της ρύθμισης που τροποποιήθηκε για τελευταία φορά στις 26 Ιανουαρίου 1999, καταργούνται αμέσως μόλις τεθούν σε ισχύ οι γενικές εκτελεστικές διατάξεις που εκδίδονται από την Επιτροπή.

Μεταβατικά, εν αναμονή της έκδοσης αυτών των διατάξεων, κάθε αναφορά στις "γενικές εκτελεστικές διατάξεις" στην παρούσα ρύθμιση πρέπει να νοείται ότι αφορά τα παραρτήματα της ρύθμισης η οποία αναφέρεται στο προηγούμενο εδάφιο.

Άρθρο 55 Θέση σε ισχύ

Η παρούσα ρύθμιση τίθεται σε ισχύ την 1η ημέρα του μηνός ο οποίος έπεται του μηνός κατά τη διάρκεια του οποίου διαπιστώθηκε από τον πρόεδρο του Δικαστηρίου των Ευρωπαϊκών Κοινοτήτων η κοινή συμφωνία των θεσμικών οργάνων η οποία προβλέπεται στο άρθρο 72 παράγραφος 1 πρώτο εδάφιο του ΚΥΚ.

Εφαρμόζεται από την 1η XXXX 2004.